text:
Hesin listin við útsagnum er til lesarar og rithøvundar at máta sín listarliga smakksans. Útsagnirnar ið valdar verða kunnu setast saman til ein endaligan smakk um góða rithøvundin, listafatan, mál í skaldskapi, stíl, endamál tekstsins og veruleikafatan.
Vel fýra av fylgjandi útsøgnum
1. Tann góði rithøvundurin er hann, ið hevur vant seg ein serligan stíl.
2. Tann góði rithøvundurin er ein mynd av samtíðini.
3. Tann góði rithøvundurin er bráðsnúgvin.
4. Tann góði rithøvundurin hevur serligar listagávur.
5. Bert mátin at fata broytir seg frá ættarlið til ættarlið.
6. List er fyrst og fremst hugni/spæl.
7. List skal innibera politiska støðutakan.
8. List skal leggja á sosiala siðvenju/fordómar.
9. List skal peika á yvirnáttúrlig virði.
10. List skal vera fagurfrøðiliga avbjóðandi/ágangandi ella skal list vera fagurfrøðiliga til vildar.
11. List er tilvitanin, ið førkar seg inn í ein súmbolheim.
12. Málið leggur altíð okkurt ósagt eftir sær.
13. Málið hevur eina dekkandi orðing fyri alt, sum sigast skal.
14. Stílur er fullkomileiki.
15. Stílur er ein vending fyri persónligt kenslulag.
16. Stílur er treytaður av einstaka høvundinum, ikki øvugt.
17. Teksturin er ein áheitan frá einum persóni til ein annan.
18. Teksturin er eitt spegl hjá bæði rithøvundinum og lesaranum.
19. Teksturin er subjektið, sum greinar seg í stílinum.
20. Teskturin er eit tiltak fyri einstaklingseyðkenni í subjektinum.
21. Teksturin skal ikki royna at lýsa veruleikan, heldur skal hann stovna sín egna veruleika.
22. Teksturin skal vera eitt vindeyga út móti veruleikanum.
23. Teksturin skal vera vakur.
24. Teksturin skal altíð yvirraska rithøvundan sjálvan.
25. Veruleikin er objektivur/almennur.
26. Veruleikin kann bert avgerðast subjektivt.
27. Verkið skal hava ein framkomnan enda; omøguligur at gera um uppá.
28. Verkið skal vera opið; skal vilja tolkast.
29. ________________________________________________
30. ________________________________________________
31. ________________________________________________
* Í 29, 30, 31 kann ein seta inn aðrar útsagnir, ið ein sjálv/ur er komin fram til.


c: text/html

text:
Jóannes Patursson var føddur í Kirkjubø í 1866, og har vaks hann upp. Hann gekk í realskúla í Havn og fór seinni til Noregs á landbúnaðarskúla. Í 1891 tók hann búfrøðiprógv, og árið eftir festi hann Kirkjubøgarð.
Jóannes Patursson er kanska eina mest kendur úr politikki, men hann var eisini bókmentamaður. Hann legði nógv politiskt greinatilfar úr hondum og skrivaði nógvar yrkingar. Umframt politiskar yrkingar skrivaði hann yrkingar til føðilandið, til veitsluhald og meira persónligar yrkingar. Hann hevði stóran alsk til føroyska málið og verður mettur sum djarvur og íðin málendurnýggjari.
Hann varð føddur í Kirkjubø — hesum søguríka stað — í 1866, og ein av ættarmonnum hansara var Nólsoyar Páll. Hesir báðir veruleikar vóru við til at skapa Jóannes bónda, eitt hitt størsta mansevnið, Føroyar hava fostrað.
Fyrstu skúlaárini gekk hann í skúla í Kirkjubø; faðir hansara, Páll bóndi, hevði privatlærara til børn síni.
Lærari hansara var Joen Hans Jacob Petersen, bróðir Fr. Petersens, og hesin lærdi Kirkjubøbørnini teir sangir og tær yrkingar, hann seinast í sjútiárunum fekk sendandi heim úr Keypmannahavn frá bróður sínum.
Sáðið var sáðað.
Jóannes leitaði sær til Havnar í realskúla, seinni stutt skifti í skriv-stovustarv í Havn, men hann mistreivst; hugurin stóð heldur til bakkaferðir og bóndalív, og hann gjørdi av í samráð við pápan at søkja sær landbúnaðarútbúgving.
Tá sum nú mundu flestu ungfólk leita sær niður til Keypmannahavnar at vinna sær hægri útbúgving. Hjá Jóannesi stóð hugurin kortini til landið, haðan fedrarnir stevndu frá, og í 1882 fór hann til Noregs á landbúnaðarskúla í Stend; har gekk hann til 1884, tá hann leitaði heim aftur við góðari barlast, lærdómi um nýmótans bóndabrúk og grógvandi sjálvbjargniskenslu, ávirkað av norsku tjóðskaparrørsluni, ið blómaði í áttatiárunum.
Í 1888 var hann ein av innbjóðarunum til tiltikna jólafundin, og hann var við til at stovnseta Føringafelag í Havn.
Í 1891 var hann í Noregi og tók har búfrøðisprógv. Árið eftir festi hann Kirkjubøgarð og fór ágrýtin undir at endurnýggja føroyskan landbúnað við nýggjum arbeiðsháttum og arbeiðstólum — árini 1892 — 98 stóð hann fyri royndarbrúki í Kirkjubø.
Skjótt gjørdist Jóannes ein av oddamonnunum í Føringafelag, men longu heilt tíðliga kom til sjóndar, at hann metti ikki virki felagsins nóg dygt; ov lítið vanst framá á sjálvbjargnisleið, hinir oddamenninir vóru eftir hansara tykki ov varnir.
Hann gekk nógv upp í stóra stríðsspurningin um rættskrivingina, og tá sjeymannanevndin í 1895 legði sítt uppskot um broyting fram, hóvaði hetta Jóannesi bónda so illa, at hann segði seg frá sum blaðstjóra á Føringatíðindum og úr felagnum.
So kom hann upp í politikk av álvara. Suðuroyingar valdu hann á løgting í árunum 1902-06; í 1906 stovnsetti hann saman við øðrum Sjálvstýrisflokkin, aftan á at mótstøðumenn hansara høvdu sett á stovn Sambandsflokkin, og hann sat á tingi, valdur av sjálvstýrismonnum í Suðurstreym frá 1906 til 1936, tá hann segði seg úr flokkinum og fór í part við teimum, ið stovnaðu Vinnuflokkin. Hesin broytti í 1940 navn til Fólkaflokkurin, og Jóannes umboðaði so henda flokk á tingi árini frá 1940 til 1946, tá hann andaðist.
Politiska virki hansara fevndi eisini um sæti á fólkatingi 1901 — 06 og sæti á landstingi 1918-20 og 1928-36. Sum politikari er Jóannes bóndi kendur sum hin eggjandi talarin, maðurin við góðari fólkaeydnu, hin kveikjandi andin.
Bókmentaverk:
Illa ber til at slíta sundur teir báðar politikaran Jóannes og bókmentamannin Jóannes. Eitt er tað, at hann legði so ómetaliga nógv politiskt greinatilfar úr hondum, síðu upp og síðu niður í »Føringatíðind-um« og seinni í »Tingakrossi« og »Dagblaðnum,« annað er tað, at nógv tann størsti parturin av yrkingum hansara eru politiskar.
Yrkisøki sítt — landbúnaðin — lívgaði hann eisini við hópi av upplýsandi greinum, og ein annan av stóru áhugum sínum — kvøðing og dans — gloymdi hann heldur ikki; hann skrivaði fleiri greinir um hetta evnið og stóð fyri útgávuni av stórverkinum »Kvæðabók I — V« 1922 — 45.
Sum áður nevnt steig Jóannes Patursson fram sum yrkjari á jóla-fundinum 1888, tá yrkingin »Málstrev« varð lisin upp. Tónin var hvassur og eggjaði til stríð.
»Latum tað kennast á okkara talu
sum sól eftir æli,
at burtur er rikin tann fremmandi
arvi; lat tað vera starvið!
At fremja ta sak latum oss allar royna,
bæði moyggjar og sveinar,
í kirkju, á ting seta málið við
gleði; til tess leggið megi«.
Og mangt var at tríva í og taka støðu til, og høggini fullu tung. Hann var mangan grovliga útspiltur av mótstøðumonnum, vardi seg tá við yrking sum t.d.
»Niðagrísar og huldumenn trøll
tey smáu og stóru slupra í seg tann
eiturdrykk og ganga í ormatjóðri«.
Við hvørt var hann hugtungur og yrkti tá t.d.
»So drúgført tað er
at koma sær fram,
hví vilja so fá taka undir?
Tað syrgiligt er
at fosturlandsbørn
enn slíta vár fosturarv sundur.
Tey virða hann ei,
men hugsa sum so:
Hvat skal hetta skról okkum
gagna um siðir og
mál, um fosturlands
alsk«,
men ynskið er inniligt:
»Guð gævi tey tó høvdu tagnað!«
Dapurskygni vann ikki á honum.
Í fólkatingstíð síni og seinni í landstingstíðini var hann trúgvur gestur í Føroyingafelag, og til veitsluhald í hesum felag yrkti hann nakrar av gitnastu vertskapssongum okkara: »Tað hevur tókt millum føroyinga gaman« 1903 og »Vælkomnir føroyingar her í vási« 1904.
Frá somu tíð er føðilandssangurin »Um eg vítt um verøld fór«, sum kann setast í bólk við eitt nú hin kensluborna »Her er eingin føroyingur at finna« 1892 — báðir yrktir, meðan yrkjarin hevur verið burturstaddur heimanífrá.
Tá tað er sagt, at meginparturin av skaldskapi Jóannesar er politiskt merktur, eigur kortini ikki at verða gloymt, at hann yrkti framúrskarandi persónliga merktar yrkingar, og tá sleppa vit ikki undan at nevna hesar tríggjar: »Søti lítli eingil mín« (barnaríma 1902), yrkingin vígd konuni »Var tað so tú segði« og minnisyrkingin »Sárt bítur sorgin«, yrkt tá systir skaldsins var borin til gravar.
Áðrenn vit sleppa yrkjaranum Jóannesi, eiga vit at nevna tann týdning, málburður hansara hevur havt fyri føroyskt bókmentamál. Hann var borin í heim á einum plássi, har Føroya fornsøga livdi og andaði, hann gekk í unglingaárum í skúla í Noreg, fekk sær íslendska gentu til konu og var hugtikin av kvæðum okkara.
Hjá honum var eingin ivi: Úr norrønum var mál okkara runnið, og hagar áttu vit at leita okkum, tá um málburð og orðagerð var at røða.
Jóannes bóndi var við yrkingum sínum ein hin djarvasti og ídnasti málendurnýggjari okkara.
Fyrr hava vit borið fram undir, at ósemja tíðliga tók seg upp millum báðar oddamenn Føringafelags, Rasmus og Jóannes. Osemjan mundi koma av ójavnanum í lyndi teirra, annar tolin og fegin um hvørt kvink, ið gekk inn av línuni, hin meira bragdligur og kollveltingarhugaður.
Illa ber til at enda umrøðuna av hesum báðum monnum uttan at vísa á blaðkjakið, sum borið fram í ørindissniði fór fram teirra millum í Føringatíðindum í sept./okt. 1892.
Undir dulnevninum »Sveinur í oyðibirgi« yrkir Jóannes í septemberblaðnum:
»Latið »Føringatíðindi« leingjast, tí
okkum nú bakkareip treingjast, teir
stíggjar at ganga eru tungir, og vit eru
moyrir og ungir.
Latið »Føringatíðindi« breiðkast, so
venjing fær sinar at seiðkast, vit
lesningar leggja við bondum, so
lættast vit betri á hondum.
Sendið »Føringatíðindi« meiri, tað
biðja vit bjargamenn fleiri; hvussu
kunnu vit bjørgini røkja, vit sleppa tey
ikki at søkja.«
Í sama blað svarar Rasmus aftur undir dulnevninum »Sveinar á sólarlagsbakka«.
»Vit sita við strevi og toti
og bøta tað, ið áður var brotið,
um tey vilja okkum veingirnar
skerja, enn firnast vit ei á tey at
herja.
So varliga mugu vit fara,
sum pápin hann mundi okkum
læra, so mangur man at okkum
kveita, sum nógvar hevur hundar at
beita.
Kann »Føringatíðindi« ana, lorra saman
av handahógvs vana, so vilja vit tiga og
takka, vit Sveinar á sólarlagsbakka.«
Í oktober 1892 svarar Jóannes aftur soleiðis:
»Tit sveinar á sólarlagsbakka: so tit
vilja tiga og takka, vilja durva sum
kópar á skeri — tað má væl eitast
oddamenn, ið eru.
»Ha ha« — var ei harðari hondin, ið
stýrdi, og mætari ondin!
Tit lovaðu at vekja alt, ið
blundar, nú tiga tit og klaga upp á
hundar.
Hava sveinar á sólarlagsbakka slíkt
lyndi til at tiga og takka, tá ríða
báðir partar skjótt á
mergi, tit á bakkanum og vit í
oyðibergi.
Í sama blað svarar Rasmus aftur:
»Vit sveinar á sólarlagsbakka ei altíð
munna tiga og takka, tó — liggja vit ov
mikið á kodda lat aðrar tá ganga á odda.
Nær hava vit mótleysir klagað, um
hundar hava eftir okkum
jagað? At vekja vit ikki hava »lovað«,
men gloyma enn ikki tey, ið sova.
Vit hava ei tigandi sitið,
tó at okkum lærir royndin og
vitið, at meira av verki enn av orðum
her tarvast í bakka og í skorum.
Úr: Árni Dahl: Bókmentasøga I-III. Fannir. 1980-83.

robotstxt: allowed

filter: keep


text:
- Tíðindi, mentan og ítróttur
Áhoyrarar: Støðið kundi verið hægri
Tak niður
Eftir drúgva orðaskiftið í gjár, tá fiskivinnunýskipanin var til 3. viðgerð í tinginum, varð uppskotið um vinnuligt sjófeingi loksins samtykt.
Vit fingu orð á nakrar áhoyrarar, sum høvdu fylgt kjakinum, men tey vóru ikki bergtikin, tí hesi mettu, at støðið kundi verið hægri.
Eitt nú funnust áhoyrararnir at teimum samanberingum, sum tinglimir gjørdu - millum annað til nasismuna og apartheit. Ein annar kallaði orðaskiftið fyri sjónleik.
Hoyr samandráttin av áhoyrarareaktiónum í brotinum omanfyri.
Sí eisini


text:
ANNIKA BOÐIN TIL RÁÐSTEVNU Í JERÚSALEM
Á fundi seinnapartin í gjár hitti Annika Olsen, borgarstjóri, ísraelska varasendiharran, Eyal Lampert, sum er á Føroyavitjan. Varasendiharrin er í Føroyum, nú ísraelsk filmsstevna er í høvuðsstaðnum.
Til Ísraels
Í summar var táverandi sendiharrin, Barukh Binah, á vitjan í Føroyum, og vitjanin í dag tók táttin upp frá góða prátinum, sum borgarstjórin fekk við fyrrverandi sendiharran. Á fundinum í dag segði varasendiharrin, at Tórshavnar kommuna er boðin við til ráðstevnu, sum verður í Jerúsalem í 2018. Ein almenn innbjóðing til Anniku Olsen um at taka lut í ráðstevnuni er ávegis frá varaforseta Ísraels.
Á ráðstevnuni savnast borgarstjórar úr ymiskum londum at tosa um millumtjóða samstarv, knýta vinabond millum høvuðsstaðir í Amerika, Evropa og øðrum heimspørtum umframt at ljós verður varpað á vinnumenning.
Vilja vinnumenning
Og vinnumenning er eitt øki, sum Ísraelska sendistovan og borgarstjórin í Tórshavnar kommunu fegin vilja hyggja nærri at. Íverksetaramentanin í Ísrael er sterk, og í høvuðsstaðnum verður áhaldandi arbeitt við at geva íverksetaramentanini rúmari ræsur.
Umframt hetta umrøddu borgarstjórin og ísraelski varasendiharrin eisini onnur mál av felags áhuga.


text:
Mál og avrik
Tað er álagt landsstýrisisns aðalráðum, at gera avrikssáttmálar við undirliggjandi deildir og stovnar. Búnaðarstovan og Fiskimálaráðið gjørdi sín fyrsta avrikssáttmála fyri 2010. Avrikssáttmálin inniheldur eina stutta lýsing av stovninum og mál sum bæði landsstýrismaðurin og Búnaðarstovan sjálv seta sær fyri at fáa loyst. Tað gongur sjálvandi ikki altíð sum fyri er sett og tí eru mál sum ganga aftur ella verða flutt frá einum ári til annað, meðan onnur verða avgreidd í tí árinum sum fyri er sett. Her niðanfyri kunnu avrikssáttmálarnir takast niður.
-


text:
Arbeiðsbókin er eins og næmingabókin býtt í fýra partar: vistfrøði, arv og umhvørvi, arv og lívmenning og nøring. Í arbeiðbókini, sum fevnir um allar hesar partar, eru bæði vegleiðingar til venjingar, minnist tú spurningar, hevur tú skilt spurningar og uppgávur.
Mangan hevur verið víst á, hvussu umráðandi tað er, at næmingarnir sleppa at gera royndir í lívfrøði. Við arbeiðsbókini er møguleiki at fara undir spennandi royndir viðvíkjandi ljóssamevning, anding, niðurbróting, at kanna plantuæti og dýraæti undir sjóneyku, at kanna vatn, at gera royndina hjá Pasteur, at kanna vetrarlitin á haru, at kanna hædd og vekt á fólki, at planta setkvistar, at kanna nøring hjá dafnium, at kanna nøring í ger umframt at viðgera spurningin: Hvat kyn er heili tín? Í hesum seinasta førinum verður brúkt ein heimasíða hjá BBC.
Í bókini eru fýra partar. Fyrsti partur er um vistfrøði. Her verður viðgjørt, hvussu orka og evni fara ígjøgnu...
Lærarabókin er býtt í somu 4 partar sum næmingabókin og arbeiðsbókin. Í lærarabókini er dentur lagdur á at gev...


text:
Nám X næmingar anno 2018 fingið prógv handað
26.06.2018 - Miðlabreytin
Lívsleið okkum menniskju er lýst á so mangan hátt. Ein tann dyggasta lýsingin av vón og ungdómi man vera prógvhandan, ið á so mangan hátt fer fram hesar dagar.
Forvitnið skerpist, og allir sansir okkara tambast, nú próvtøkur hava verið, og prógvhandanir seta krýnuna á verkið.
Hvagar leita vit nú … ? Hvagar fara vit ikki … ? Vónin er sjálvandi, at Nám X í øllum hesum meldrinum hevur greitt gøtu næminganna bert eitt vet betur … so ivanin heldur verður til stremban …
Til lukku við próvnum :)


text:
Annar Letlands dagurin var eisini frídagur. Vit vóru túr við guide í oysandi regni (men ongum vindi) í Liepaja og í biograf um kvøldið og hugdu at einum nýggjum, frálíka stuttligum letlandskum filmi, Homo Novus, um vill listafólk í Riga í 30’unum. The second day in Latvia was also a… les meira…. →
Í dag gav felagsskapurin Green Renaissance út ein vakran lítlan heimildarfilm um pápa mín. Green Renaissance er ein almannagagnligur felagsskapur, sum ger heimildarfilmar um fólk kring allan heim. Felags fyri fólkini, tey velja, er, at hetta eru eldhugaði menniskju, sum hava nakað at siga á onkran hátt. Hetta er filmurin um Ole… les meira…. →
Í november í fjør (2017) var eg so heppin at vera boðin á høvundavitjan í Estlandi. Upplivingin var ógloymandi. Bara nakrar krákumánaðir seinni var eg boðin at vitja hini bæði baltalondini. 3. oktober kom eg til Litava. Verkætlanin sum eg var boðin inn gjøgnum eitur Nordic Authors Crossing Borders og er… les meira…. →
Tann 19. september kom stuttsøgusavnið Miljuløtur út alment. Hetta hendi á hugnaligari bókaløtu á Sunda Bókasavni í samband við Mentanarviku í Sunda kommunu. Nógv børn vóru komin at lurtað, tá høvundurin læs upp úr løtunum hjá Milju Aura. Forlagið sigur um bókina: “Bókin er… les meira…. →
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
Vestanfyri Sala í Svøríki liggur eitt rættiliga serstakt stað. Inni í skóginum er brádliga ein vøkur oasa við reyðum bygninum og gróðrarmiklum urtagørðum. Ein stórur bygningur, har tað enn stendur Skola á, hóast tað er langt síðani børn vóru her, vakstarhús og fleiri smærri bygninger og so sum nakað heilt serligt:… les meira…. →
Fyri fjórðu ferð vóru føroyingar bodnir við á spennandi høvundaskúla á vakra norðurlendska skúlanum Biskops Arnö, sum liggur á lítlu oynni við sama navni í stóra vatninum Mälaren í Svøríki, uml. 70 km frá Stockholm. Vit fingið trý pláss í ár og tríggjar ungar gentur teknaðu seg. Tíverri gjørdist ein… les meira…. →
Karavella Marionett-Teatur hevur nú tveir leikir á skránni: “Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum. Les meir um leikin HER. Hin leikurin er “Skrímslalív“, fyri børn og barnligar sálir í øllum aldrum,… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
So sleppi eg endiliga at siga tað! “Hon, sum róði eftir ælaboganum” er tilnevnd til Barna- og ungdómsbókamentaviðriðsløn Norðurlandaráðsins! Fyri nøkrum vikum síðani fekk eg eina ógvuliga hemmiliga telefonuppringing, sum segði mær gleðiboðini, men eg mátti ONGUM siga frá, slett ongum! Eg havi hildið mær síðan, ella næstan, maður og… les meira…. →


text:
Hugskot fyri 2,7 miljónir30-05-2007
Eik hevur á partaeigarafundunum í ár latið 43 felagsskapum og fyriskiparum stuðul fyri góðar 2,7 milliónir krónur
Tíðindafundur tvørtur um hav30-05-2007
Tórshavn og Keypmannahavn vórðu bundin saman umvegis nýmótans sjónvarpstøkni á tíðindafundi í Eik týsmorgunin
Størsti internetbanki í Danmark nú partur av Eik-samtakinum29-05-2007
Eik-samtakið styrkir fótafestið á danska marknaðinum við at ogna sær størsta danska internetbankan, SkandiaBanken. Hann verður frameftir rikin undir navninum Eik.dk. Við keypinum veksur Eik-samtakið munandi og telist nú millum 15 teir størstu bankarnar í danska ríkinum. Harumframt fer Eik fyri fyrstu ferð inn á privatkundaøkið í Danmark
Eik eisini gávumildur í Suðurstreymoy28-05-2007
So góð undirtøka var fyri partaeigarafundinum í Suðurstreymoy, at neyðgt var at halda tveir fundir. Meiri enn 1.100 partaeigarar høvdu teknað seg og bæði fríggja og leygarkvøldið var høllin á Nabb í Havn karmur um partaeigarafundin, har umframt framløgu av rokniskapi, eisini varð borðreitt við góðum mati, undirhaldi o.ø. Eins og á øllum hinum partaeigarfundunum, lat Eik eisini stuðul til ymisk almannaganglig tiltøk, - hesa ferð í Suðurstreymoy
Eik dagførir bygnaðin25-05-2007
Í sambandi við komandi børsskrásetingina á VMF og Københavns Fondsbørs ger Eik nú tillagingar í bygnaðinum. Endamálið er, at samtakið verður betri skipað til tess at taka við teimum avbjóðingum, sum eitt nú komandi børsskrásetingin krevur


text:
Beinta av Reyni: Infinity/
Fernisering verður í dag, fríggjadagin 27. januar kl. 16:00
Rigmor Dam, landsstýriskvinna í mentamálum, setur framsýningina, og Guðrið Hansdóttir spælir tvey løg. Beinta av Reyni verður til ferniseringina, og savnið bjóðar ábit. Øll eru vælkomin til hátíðarhaldið á Listasavninum.
Listasavn Føroya gevur út bókina "Infinity" við tekstum eftir Nils Ohrt og Solveig Hanusardóttir Olsen. Bókin fæst fyri serprís upplatingardagin.
Framsýningin er opin til og við 2. apríl 2017.
Savnið er opið hvønn dag frá kl. 13-16. Mánadagar er stongt.
Til og við 28. februar er ókeypis atgongd á Listasavninum.


text:
Ungt Virki 201312-03-2013
FM árskapping verður í Ungum Virki 15. og 16. mars 2013. Kappingin fer fram í SMS, har yvir 100 miðnámsskúlanæmingar luttaka. Eik Banki er høvuðsstuðul
Lyklaklár bilfígging í Eik08-03-2013
Nú verður enn lættari og skjótari at útvega sær fígging til nýggja bilin
Bíligari billán í Eik08-03-2013
Avgjørt er at lækka rentuna á billánum, soleiðis at lægsta rentan á billánum verður 5,5 prosent
Ársaðalfundur í Eik Banka27-02-2013
Nú verður innkallað til ársaðalfund í Eik Banka P/F. Fundurin verður hildin í høvuðssætinum hjá Eik 13. mars 2013, og á skránni er m.a. góðkenning av ársroknskapi
Starvslýsing: Løgfrøðingur til Eik Banka22-02-2013
Vit sóknast nú eftir løgfrøðingi til Eik Banka. Freistin at søkja er 14. mars 2013


text:
Leygardagin og sunnudagin 7. og 8. juli 2018 skipar B36 aftur fyri Intersport Summar Cup. Kappingin er ein barna- og ungdómskapping, har dentur verður lagdur á bæði tað ítróttarliga eins og tað sosiala, ið øll børn og ung í Føroyum kunnu fáa gleði av og sum kann skapa vinabond tvørtur um feløgini.
Sum nakað nýtt, so verður kappingin hjá U11, U13 og U15 skipa yvir tveir dagar, har tað eisini verður møguligt hjá liðum at gista í Tórshavn. U7 og U9 kappingarnar vera bert leygardagin 7. juli.
Afturat sjálvari fótbóltskappingini verður eitt eventøkið, har øll, sum luttaka í kappingini, kunnu hugna sær og hava ein steðg frá fótbóltsdystunum og stuttleika sær saman við vinum og kenningum. Møguleiki er svimja og bowla ókeypis hendan dagin.
Hetta er fimta árið, at B36 skipar fyri Intersport Summar Cup og ætlanin er, at hetta skal vera eitt afturvendandi summar tiltak, ið børn og ung kunnu gleða seg til hvørt ár.
Tilmelding til kappingina byrjar 1. februar 2018.
Les meira um kappingina og melda til á www.summarcup.fo.
Stuðla kappingina hava Thomas Dam Intersport, Betri, NO12, Ver, Aquador, FSF, Tórshavnar Kommuna og Føroya Bjór.
NB! Klokkutíðirnar á tiltakinum eru bert vegleiðandi.


text:
Magn veitir stuðul til vælgerandi endamál
Les tekstin niðanfyri, áðrenn tú møguliga søkir um fíggjarligan stuðul. Tryggja tær, at tú lýkur allar treytir, ið verða settar umsøkjarum.
Magn arbeiðir og veitir tænastur í nærumhvørvinum, og tí vil felagið fegið veita stuðul í nærumhvørvi okkara í Føroyum í tann mun, felagið metir seg at kunna stuðla.
Stuðul verður veittur felagsskapum, bólkum og einstaklingum, ið virka fyri ella skipa fyri tiltøkum, sum kunnu metast at vera vælgerandi.
Sum Magn sær vælgerandi virksemi, so merkir tað, at virksemið ikki er av vinnuligum slag, at tað er non-profit (ongin privatur fær ágóða ella avlop), og harumframt at so nógvir av landsins borgarum sum yvirhøvur gjørligt kunnu fáa gleði av stuðlinum.
Legg til merkis, at stuðul frá Magn verður ikki latin fyritøkum, smápartafeløgum ella øðrum samtøkum, har privat hava framíhjárætt. Sum meginreglu veitir Magn heldur ikki skúlaflokkum fíggjarligan stuðul. Stuðul verður heldur ikki latin til keyp av lutaseðlum, keyp av fløgum, bókum, álmanakkum ella líknandi.
Magn viðger ikki munnligar umsóknir um fíggjarligan stuðul. Vit kunnu bert standa inni fyri at viðgera skrivligar umsóknir, har vit greitt síggja, hvat endamál stuðulin fer til.
Umsøkjarar skulu søkja um stuðul á umsóknarskjalinum vinstrumegin, annars verður umsóknin ikki viðgjørd. Her eru formkrøvini til stuðulsumsóknir:
- Upplýs avsendara við fullari adressu + ábyrgdarpersón v. telefonnummari og teldupostadressu
- Lýs hvat virksemið/tiltakið snýr seg um
- Lýs stutt endamálið við tiltakinum
- Lýs málbólkin og greið stutt frá, hvør fær ella kann hugsast at fáa ágóðan og inntøkuna av virkseminum/tiltakinum
- Greið frá á hvønn hátt, virksemið er vælgerandi
- Upplýs hvat verður gjørt við møguligt avlop av virkseminum/tiltakinum
- Upplýs stødd á peningaupphædd, ið søkt verður um
- Upplýs um stuðul eisini verður søktur frá øðrum enn Magn og, um so er, hvaðani stuðul verður søktur
- Kom við einum væl umhugsaðum boði uppá, um og hvussu stuðulin kann verða til fyrimuns fyri Magn
- Allar innkomnar umsóknir verða viðgjørdar fyrsta týsdag í hvørjum ársfjórðingi.
Umsóknir til tiltøk, ið liggja minni enn 30 dagar frá umsóknardegnum, verða ikki viðgjørdar.
Magn tilskilar sær rætt til at velja frítt millum allar innkomnar umsóknir.
Minst til, at tað er ikki ein sjálvfylgja, at allar umsóknir verða játtaðar, tí samlaða stuðulsupphæddin er avmarkað.


text:
Orð: Ingebret Thorkilsen
Týtt: Victor Danielsen
1. Kanst tú syngja hin songin nýggja,
sál, tú, sum ert nú á lívsins ferð?
Mangur, sum fekk Guds dýrd at síggja,
lærdi hin songin á foldum her.
Men tó fyrst tey tann tónan kendu,
tá tey komu Golgata á
og sítt eyga til krossin vendu –
men spyrt tú, hvat ið tey syngja tá?
2. Hjartatrongdin, hon leiðir songin,
evnið er Jesu Kristi blóð;
vón og friður í mær var eingin,
dømdur og heilt uttan Gud eg stóð;
men Immanuel fór í stríðið,
leyvan av Juda sigur vann,
meg tí fyllir hin friður blíði,
eg eina æviga frelsu fann.
3. Upp á Golgata fór hin dagin
myrkursins drottur til blóðigt stríð;
kom, áh, syndari, til hin staðin,
kom og hygg Frelsarans ásjón í!
Deyðans ræðsla hann hevur funnið,
pílurin í hans hjarta gekk,
har varð stríðið hitt stóra vunnið,
myrkursins drottur har deyðsár fekk.
4. Deyðin varð har av lívi vunnin,
frelsunarorðið hitt sæla sagt,
himmalleiðin varð okkum funnin,
klagarin mist hevur sína makt.
Sælur eri eg gjøgnum blóðið,
atgongd til Himmalin eigi eg,
frið fekk hjartað og andin móði,
Gud til eitt náðiker gjørdi meg.


text:
Tíðindi
25. september 2018
Í ein ávísan mun kunnu frí- og privatskúlar geva fólkaskúlanum íblástur og íkast, serliga um teir hava serliga námsfrøðiliga stevnu og leggja dent á øki, ið ikki eru so vanlig í fólkaskúlanum. Tað fer kortini ikki at verða sum í Danmark, at frí- og privatskúlarnir fara at vinna so nógv fram, at fimti hvør næmingur velur frí- ella privatskúlan fram um fólkaskúlan. Tað heldur Herálvur Jacobsen, formaður Føroya Lærarafelags. Útsøgnina grundar hann á, at fólkaskúlin í Føroyum sum heild hevur gott orð á sær, og at tað ikki ber til at samanbera Føroyar og rákið í Danmark, sum er orsøkin til tilgongdina til frí- og privatskúlan.
- Frí- og privatskúlarnir í Danmark hava stóra viðgongd, tí tað hevur verið so nógv rumbul á fólkaskúlaøkinum í kjalarvørrinum av ódámliga læraraverkbanninum í 2013 og illa umhugsaðu fólkaskúlanýskipanini, sum varð sett í verk 1. august 2014. Somuleiðis er stór misnøgd millum fólk um, at nógvir smærri skúlar í nærumhvørvinum eru lagdir niður. Sama rumblið hava vit ikki sæð í Føroyum. Umframt er heldur ikki næmingagrundarlag fyri at seta stórt tal av frí- ella privatskúla á stovn í Føroyum, og so hava vit heldur ikki sum í Danmark eins drúgva siðvenju við frí- og privatskúlum.
Formaðurin í danska Lærarafelagnum ávarar móti gongdini. Tá 25 % av øllum næmingunum ganga í frí- ella privatskúla, so hava vit ikki longur ein fólkaskúla, sigur hann. Vit nærkast talinum, tí í ár ganga 20 % av næmingunum í frí- ella privatskúla, samanborið við 17 % í fjør.
- Tað er ein óhugnaligur tanki, at tilgongdin til fólkaskúlan minkar í stórum, tí fólkaskúlin er so ógvuliga týðandi í einum fólkaræðisligum samfelag. Her á landi halda vit somuleiðis fast við fólkaskúlahugsanina. Í ískoytinum til løgmansrøðuna 2018 sigur løgmaður: Eitt høgt útbúgvingarstøði er tað, sum ger, at vit í Norðurlondum eru fremst í heiminum á nærum øllum økjum. Ein orsøk er okkara søguliga siðvenja við ókeypis fólkaskúla til allar borgarar. Fólkaskúlin er demokratiski hornasteinurin, har vit longu sum børn møta fólki úr øllum samfelagsløgum, og har vit læra at rúma og virða, at vit øll eru ymisk.
Í grein í komandi Skúlablað sigur Rakel Helmsdal, ið er mamma at tveimum børnum í frískúla, at frískúlin í hennara føri er eitt frával av fólkaskúlanum. Hon heldur ikki, at fólkaskúlin dugir nóg væl at síggja næmingar, sum hava lætt við at læra, eru friðarligir og tørvar eyka avbjóðingar. Avleiðingin av vantandi avbjóðingum, sigur hon, er, at børnini keða seg øll skúlaárini. Hon vísir eisini á, at tað eru fleiri lærarar um børnini í frískúlunum, og skapandi lærugreinirnar verða hægri raðfestar.
- Tað er ein erlig søk ikki at hava álit á fólkaskúlanum. Eru flokkarnir stórir, má lærarin altíð gera upp við seg sjálvan, hvat hann raðfestir, og hvønn hann raðfestir. Ein útbygd tvílæraraskipan kundi loyst slíkar avbjóðingar. Næmingar við avbjóðingum fáa mangan meiri læraratíð enn næmingar, sum eru friðarligir. Allir lærarar kenna seg aftur í at hava friðarligar næmingar, sum duga tað, teir skulu. Tað er sjálvandi ikki í lagi at keða teg í skúlanum, tí tú ikki fært nøktandi avbjóðingar; karmarnir í fólkaskúlanum áttu at veri betri, bæði hjá næmingum, sum hava serligan tørv, eru friðarligir, hava ilt ella lætt við at læra. Men tilfeingið er avmarkað.
Í Føroyum ganga hetta skúlaárið 7034 næmingar í fólka- og frískúla; 2,5 prosent í frískúla; skúlaárið 2017/2018 gingu 2,4 prosent í frískúla av samlaða talinum, í 2016/2017 var talið 2,6 prosent, í 2015/2016 og 2014/2015 var talið 1,7 prosent. Hóast ein lítlan vøkstur hesi fimm árini er langt frá talan um somu gongd sum í Danmark. Í Føroyum eru tríggir frískúlar; Frískúlin í Havn, sum heldur til á Velbastað, Lítliskúli í Havn og Frískúlin Keldan í Skálafirði.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Eg var trælur í Marco Polo
Dan Klein --- 22.07.2018 - 09:32
Perlur: - Stjórin á Marco Polo, Nordin Manai, tvingaði meg at lúgva fyri løgregluni, so tað ikki kom fram, at eg hevði verið trælur hjá honum í 18 mánaðir, sigur Mohammed Ben Amor Manai. Nú er Marco Polo stevnt eftir kr. 399.705,00. Ben hevur fingið fría prosess.
Oyggjatíðindi 8. februar 2006:
Ben kom til Føroyar at arbeiða í 2001. Tað var Nordin Manai, sum hevði fingið systirsonin hendanvegin.
Ben sigur, at alt vísti seg at rigga til tann dagin í 2003, hann skuldi koma aftur úr Tunis. Har hevði hann vitja foreldur síni.
Ben greiðir okkum frá, at hann ringdi heim til Føroyar at siga, at hann varð eina viku seinkaður.
Orsøkin var, at landið hevði vitjan av fleiri útlendskum forsetum, og at vegir og floghavnin vóru stongd av trygdaravum.
Ben slapp tí ikki heim við flogfarinum, sum bara fleyg einaferð um vikuna, og hann mátti pent bíða.
Heimafturkomin, varnaðist Ben, at Nordin, mammubeiggin, var ikki sum hann plagdi. Hann var avvísandi, og hevði eisini sett nýtt fólk í starv fyri Ben, sum soleiðis bleiv frystur út.
Hann fekk nú hvørki løn ella pengar. Arbeiðs og uppihaldsloyvi visti hann onki um. Alt hetta var í hondunum á mammubeiggjandum, sum nú heilt hevði vent honum bakið. Lítið visti Ben, at Nordin hevði skrivað til løgguna, at systursonurin hevði onki arbeiði havt.
Ben, sum tó ikki visti um nakað sum helst, skuldi jú livað. Han fekk hvørki løn ella annað frá Nordin, so hann mátti fáa hjálp frá familju, vinum og kenningum, fyri bara at klára tað mest neyðuga.
Hann skyldar nógvar pening, og er tí fullkomiliga runt á gólvinum.
Men tá Nordin sær, at Ben fær hjálp frá øðrum, er hann knappliga bangin fyri, at missa drongin úr sínum valdi, og bjóðar honum nú aftur inn í hitan.
Fyri at prógva hetta, setir hann seg aftur at skriva til løgguna, sum hesaferð fær at vita, at tey skulu síggja burtur frá fyrra skrivinum, tí tað hann nú skrivaði var sannleikin. Ben skuldi arbeiða hjá honum.
Men løgreglan lat sær ikki hetta lynda, tí upplýst var fyri teimum, at Ben hevði ikki havt arbeiði í eitt ár, og tá er heldur ikki grundarlag undir arbeiðs- og uppihaldsloyvinum í Føroyum.
Ben fór til avhoyringar hjá útlendingapolitinum, men var strangliga biðin av Nordin, at lúgva og standa fast uppá, at hann hevði ikki arbeitt í 18 mánaðir.
Gjørdi Ben ikki hetta, so bleiv hann blakaður út úr landinum, segði Nordin. Ben váttar fyri Oyggjatíðindum, at Nordin bað hann lúgva, og segði, at hetta var einasti møguleiki fyri, at hann kundi vera í Føroyum.
Tveir politistar stóðu fyri avhoyringini. Hetta helt ikki Nordin frá, at minna systursonin á lygnina.
Hann gjørdi tað bara á arabiskum, so politistarnir ikki skilti hvat sagt varð.
Eftir hetta koyrir karrosellin. Politiið, Innlendismálaráðið og Útlendingastýrið, hava fingið at vita, at Ben hevur ikki arbeitt í Føroyum, og tí er heldur ikki grundarlag fyri at hann skal verða verandi í landinum.
Hann er nú útivístur, men hann hevur fingið fría prosess, at fara eftir pengunum, Nordin skyldar honum, slagar 400 túsund krónur, sum kann lesast meira um á næstu síðu.
Nordin vil bara av við Ben, tí so heldur hann, at hann eisini sleppur av við skuldina, men so væl spælir klaverið nú heldur ikki.
Ben arbeiðir hart uppá at sleppa at vera í Føroyum.
Hann hevur fingið nýggjan arbeiðsgevara, og vit vita, at hann saman við sakførara sínum Jógvan E. Winther Poulsen, hevur verið í Innlendismálaráðnum og greitt frá, hvussu Nordin tvingaði hann at lúgva fyri løgregluni. Vónin er, at hesar umstøður fara at viga tungt, tá kæran um at verða koyrdur úr landinum, skal viðgerast.
Ben letur ongan iva vera um, at hann føldi seg, sum træl hjá Nordin og Marco Polo.
Vit fara seinni at viðgera hetta mál nærrri.


text:
Nógv fólk hevur í dag vitjað fjølbroytta torgdagin. Henda myndin er frá barnatiltakinum, sum Búi og Dánjal skipaðu fyri. Teir dugdu sera væl at fáa børnini við. Veðrið royndist hampuliga væl, hóast okkurt æl var. Tá komu tjøldini væl við, har m.a. ókeypis smakkiroyndir við ymiskum laksaúrdrátum vóru at fáa.
19.07.2008
Væl eydnað laksa-& sølutorg
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
Bókasølan hjá Reyðakrossi í Vágsbotni
Sera forvitnisligar bøkur til keyps í Vágsbotni fyri ein bíligan pening ... Sí meira ..Sí minni ..
3 mánaðar síðan
- Likes: 0
- Shares: 0
- Comments: 0
Áhugaverdar bøkur og tíðarrit, handilin í Vágsbotni er opin hvønn dag. ... Sí meira ..Sí minni ..
4 mánaðar síðan
- Likes: 2
- Shares: 0
- Comments: 0
Vit hava fingið nógvar áhugaverdar gamlar bøkur inn, summar eru prentaðar í 1901, hetta kann hava áhuga hjá søgukønum og samlarum. ... Sí meira ..Sí minni ..
6 mánaðar síðan
- Likes: 4
- Shares: 0
- Comments: 0
Aðrar bøkur í vikuni ... Sí meira ..Sí minni ..
6 mánaðar síðan
- Likes: 0
- Shares: 1
- Comments: 0
Tað reina LP nostalgi! ... Sí meira ..Sí minni ..
6 mánaðar síðan
- Likes: 0
- Shares: 0
- Comments: 0
Vælveru bøkur og uppskriftir ... Sí meira ..Sí minni ..
6 mánaðar síðan
- Likes: 0
- Shares: 0
- Comments: 0
Altíð onkrar serligar bøkur í bókasøluni hjá Reyða Krossi í Vágsbotni 🙂 ... Sí meira ..Sí minni ..
7 mánaðar síðan
- Likes: 1
- Shares: 1
- Comments: 0
Ymiskar áhugaverdar bøkur ... Sí meira ..Sí minni ..
8 mánaðar síðan
- Likes: 2
- Shares: 0
- Comments: 0
Spenningsbøkur ... Sí meira ..Sí minni ..
8 mánaðar síðan
- Likes: 1
- Shares: 0
- Comments: 0
Barnabøkur ... Sí meira ..Sí minni ..
8 mánaðar síðan
- Likes: 1
- Shares: 0
- Comments: 0
Bókasølan hjá Reyða Krossi í Vágsbotni hevur nógvar spennandi bøkur. ... Sí meira ..Sí minni ..
9 mánaðar síðan
- Likes: 1
- Shares: 1
- Comments: 0
Gleð onkran, ella teg sjálva við einari góðari bók. Bókasølan hjá Reyða Krossi í Vágsbotni hevur eitt fitt úrval av føroyskum og útlendskum bókum.
Nógvar spildurnýggjar bøkur og aðrar eldri og forvitnisligar bøkur, ið oftani ikki kunnu fáast í vanligum bókasølum. ... Sí meira ..Sí minni ..
11 mánaðar síðan
- Likes: 0
- Shares: 0
- Comments: 0
BARNABØKUR
Nú veturin stendur fyri durðum, er hugnaligt at sita fjálgt inni við eini spennandi bók.
Bókasølan hjá Reyða Krossi í Vágsbotni, er á tremur við góðum lesnaði til allar aldursbólkar. ... Sí meira ..Sí minni ..
12 mánaðar síðan
- Likes: 0
- Shares: 0
- Comments: 0
Bókasølan hjá Reyða Krossi í Vágsbotni hevur hópin av áhugaverdum og stundum virðismiklum bókum fyri lítlan pening. ... Sí meira ..Sí minni ..
1 ár síðan
- Likes: 0
- Shares: 0
- Comments: 0
Sumba, Lopra og Akrar
Her er ein áheitan um at fáa ein kontaktpersón í Sumbiar sókn at fyriskipa landsinnsavningina í Sumba, Lopra og á Økrum nú leygardagin. Talan er um fýra bússur, tvær í Sumba, ein í Lopra og ein á Økrum.
Gev okkum eina hjálpandi hond við at kontakta skrivstovuna hjá Reyða Krossi á 283630 ella við at kontakta meg á 599800.Samskipari fyri Sumba, Lopra og Akrar
Hetta er ein innilig áheitan á onkran í Sumbiar sókn um at taka sær av Landsinnsavningini hjá Reyða Krossi nú leygardagin tann 16. septembur.
Talan er um fýra bússur, tvær í Sumba, ein í Lopra og ein á Økrum.
Gott í teg, hjálp okkum við at seta teg í samband við skrivstovuna á tlf. 283630.
Reyði Krossur ... Sí meira ..Sí minni ..
1 ár síðan
- Likes: 0
- Shares: 0
- Comments: 0
- Likes: 0
- Shares: 0
- Comments: 0
Nógv fólk vitja dagliga bókasøluna hjá Reyða Krossi í Vágsbotni.
Í dag vóru nakrar fryntligar klakvíks damur inni á gólvinum og funnu fleiri áhugaverdar bøkur. ... Sí meira ..Sí minni ..
1 ár síðan
- Likes: 0
- Shares: 0
- Comments: 0
Nøgdir lesarar og nógvar góðar bøkur. ... Sí meira ..Sí minni ..
1 ár síðan
- Likes: 0
- Shares: 0
- Comments: 0
Nógvar spennandi og áhugaverdar bøkur koma alla tíðina inn í bókasøluna, ogna tær bøkur fyri lítlan pening.
Her er tað Ali úr Cambrigde sum hevur funnið eina gamla útgávu av Varðanum, sum hann ætlar at lesa, Ali er í ferð við at læra seg føroyskt. ... Sí meira ..Sí minni ..
1 ár síðan
- Likes: 1
- Shares: 0
- Comments: 0
Gerda er lærari í føroyskum og donskum, henni dámar væl at lesa og vitjar regluliga bókasøluna í Vágsbotni.
Her hevur Gerda funnið eina spennandi bók, sum Linn Ullmann hevur skriva. ... Sí meira ..Sí minni ..
1 ár síðan
- Likes: 1
- Shares: 0
- Comments: 0
Hey!
Reyði Krossur Føroya leitar eftir einum ella fleiri nútímans ”kassa-apparatum” til handlarnar hjá Reyða Krossi. Kassin skal hava minst 5 vørubólkar, simpult og driftsikkurt.
Er tað nakar sum liggur inni við tílíkum, ella veit um onkran sum eigur at lata okkum , ella at keypa fyri ein bíligan penga?
Takk fyri 😀 ... Sí meira ..Sí minni ..
1 ár síðan
- Likes: 0
- Shares: 0
- Comments: 0
Hesin blíðsnýðaði skotin fann nakrar spennandi barnabøkur til abbabørnini í Skotlandi 🙂 ... Sí meira ..Sí minni ..
1 ár síðan
- Likes: 1
- Shares: 0
- Comments: 0
- Likes: 0
- Shares: 0
- Comments: 0
Nógvar áhugaverdar føroyskar bøkur! Poul hevur vælt sær eina spennandi bók 🙂 ... Sí meira ..Sí minni ..
1 ár síðan
- Likes: 1
- Shares: 1
- Comments: 0
Hetta er bert eitt lítið úrval av bókum, í millum nógvar, ið kunnu keypast hjá Reyðakrossi í Vágsbotni. ... Sí meira ..Sí minni ..
1 ár síðan
- Likes: 2
- Shares: 0
- Comments: 0
📚 ... Sí meira ..Sí minni ..
1 ár síðan
- Likes: 1
- Shares: 0
- Comments: 0
Bøkur ... Sí meira ..Sí minni ..
1 ár síðan
- Likes: 0
- Shares: 0
- Comments: 0


text:
Skrivað hevur: Rannvá Dahl Hanusson
21 ára gamla Jessica Hallursdóttir gongur á HF í Hoydølum og hevur sína egnu fyritøku sum online coach. Í mai 2017 stillaði hon upp til fitness kappingina “Fitness Føroyar”. Kappingin er ein ekstremur ítróttur, sum setur stór krøv til lívsstíl sum kost, venjing og mentala styrki. Líkasum hjá fleiri øðrum, sum hava stillað upp til fitness kappingar, stríddist Jessica við etingarólagi aftaná kappingina.
Jessica hevur ongantíð havt eitt serliga gott forhold til mat.
-Eg havi altíð verið tann gentan, sum altíð var á slankikur. Eg kundi tapa meg tíggju kilo fyri síðani at taka alt uppá aftur beinanvegin, sigur Jessica.
Jessica visti ikki, hvørji krøv hon veruliga segði ja til, tá hon valdi at stilla upp. Fyrsta kostætlanin var ikki so strang, so hon helt, at tað bilaði ikki at snýta eitt sindur.
-Eg var við, tá hini keyptu pizza. Eg vandi ikki nóg nógv, tí eg hevði annað at gera. Men eg fekk ikki úrslitini, sum eg hevði væntað, og knappliga skuldi eg tapa meg nógv. Tað legði stórt press á meg, sigur Jessica.
Eftir kappingina tók Jessica nógv uppá og fekk etingarólagið “binge eating”. Tað er, tá ið mann etur í stórum mongdum og ikki dugir at steðga.
-Eg át við skomm. Matur var loysnin til alt, meðan eg át, men aftaná fekk eg tað ringt. Men tá eg bleiv svong aftur, át eg meira. Soleiðis koyrdi tað sum ein ónd ringrás, sigur Jessica.
Hon visti longu, at hon hevði trupulleikar, meðan kappingin var ígongd. Hon hevði innímillum nakrar binge episodur upp til kappingina. Tí byrjaði hon at ganga til psykolog og matmentor beint eftir kappingina.
-Hinar genturnar ótu eina cookie for nógv. Eg át tíggju cookies og eina sjokoláta plátu. Eg kundi eta 10.000 kaloriur ein dag uttan at hugsa um tað. Tað var heilt svakt, sigur Jessica.
Hon vildi ikki vísa seg millum fólk – ikki eingongd fyri mammu síni, tí hon hevði tikið so nógv uppá. Hon gavst at venja og vildi ikki byrja aftur í skúla. Instagram brúkarin, @JessicaFitnessica, sum hon brúkti at vísa úrslitini upp til kappingina, lá stillur í langa tíð.
-Eg helt, at tað var eitt stórt problem, at eg tók uppá. Eg hugsaði altíð, hvat onnur hugsaðu. Men tey leggja ikki í. Tað var bara í mínum høvdi, sigur Jessica.
Sjálvt um Jessica fekk stórar trupulleikar aftaná fitness kappingina, so hevur hon einki ímóti slíkum kappingum og tímir at stilla upp aftur. Kappingin hevði ógvusligar avleiðingar fyri hana, tí hon hevði tað ikki gott áðrenn.
-Eg føldi meg feita á pallinum, sjálvt um eg var í besta formi. Dómararnir døma alt frá, hvør hevur bestu reyv, smalastu miðju, hvussu kløn tú er og flottastu musklar, sigur Jessica.
Hon heldur, at tað hevur týdning, at stilla upp til fitness kappingar av røttum grundum. Tað handlar um at síggja best út, so kropsfatan og forholdið til mat má vera gott. Annars verður tað bara verri aftaná.
Jessica stríðist enn í dag við binge eating, men dugir betur at stýra tí. Psykologurin hevur hjálpt nógv. Tað hjálpti at tosa um tað og skilja, hví hon fekk etingarólag og er meira tilvitað um binge eating.
Hon væntar ikki, at binge eating fer vekk, men hon hevur lært at góðtaka, at tørvurin er har. Beint nú roynir hon at fylgja einari kostætlan, men setur ein snýtidag inn.
-Tað er lættari fyri meg at halda meg til eina kostætlan, tá eg veit, at eg havi ein dag, har eg kann eta tríggjar pizza’ir, um eg havi hug. Eg havi tørv á tí, sigur Jessica.
Jessica hevur fyri stuttum stovnað fyritøkuna JessFitness, har hon ger venjingarprogramm og kostætlan til onnur. Hon er online venjari, sum merkir, at hon er ikki við til venjingarnar hjá sínum kundum, men altíð fylgir við online.
-Summi halda kanska, at tað er løgið, at eg gevi kostráð og venjingarprogramm, tá eg ikki sjálv eri í besta formi. Men eg havi verið ígjøgnum nógv og kann brúka mínar royndir til at hjálpa øðrum, sigur Jessica.


text:
Pætur Albinus 11.01.2018 (22:10)
- Alt kann henda í hondbólti
Kyndil tók eitt týðandi fet ímóti FM-finaluni í føroyskum kvinnuhondbólti, tá ið tær í kvøld vunnu 32-29 ímóti VÍF. Hetta var fyrsta tapið hjá VÍF hetta kappingarárið, og nú skal ganga illa, um Kyndil ikki kemur í finaluna.
Bára K. Hansen hjá Kyndli segði í samrøðu við Rás2 eftir dystin, at hesin oddadysturin var ógvuliga stuttligur at spæla. Sigurin kemur væl við og nú er finaluplássið tætt við, men hon minnir á, at alt kann henda í hondbólti.
Hoyr samrøðuna omanfyri.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 02.01.2015 (13:48)
Sunda kommuna 10 ár
1. januar fylti Sunda kommuna 10 ár.
Tað var í 2005, at Hósvíkar, Hvalvíkar, Haldórsvíkar og Sunda kommunur løgdu saman við bygdunum Gjógv og Saksun í nýggju Sunda kommunu. Høvuðsendamálið við samanleggingini var, at Sundalagið skuldi taka tey tungu tøkini í felag.
Heðin Zachariassen, borgarstjóri í Sunda kommunu, metir, at hetta hevur eydnast til fulnar.
- Í dag hava vit alt tað, sum ein kommuna eigur at bjóða í dagsins samfelag. Hetta hevði ikki, haldi eg, verið gjørligt hvør sær. Vit hava í dag eina góða og sterka kommunala umsiting, ið er nógv meiri professionell enn áðrenn. Størstu frambrotini, áðrenn vit løgdu saman, komu eisini, tá vit lyftu í felag, so sum røktarheimið Mørkin. Hon vísir munin millum nógvar, smáar kommunur og eina størri eind, og er besta dømi um, at kommunala eindin má vera av hampuligari stødd, um tílík tøk skulu takast. Av tí sama hava vit ongantíð mangla røktarpláss í kommununi og tað sama er galdandi fyri barnaansingarpláss, sigur borgarstjórin.
- Tað var ein rætt avgerð at leggja kommunurnar saman, haldi eg, og tað tykist mær at verða hugsanin millum manna eisini, sigur Heðin Zachariaasen. Í fólkaatkvøðuni í 2004 vóru tað yvir 70 prosent í øllum kommununum uttan í Hósvík, sum atkvøddu fyri samanleggingini.
- Tað var eyðsæð, at fólk mettu hetta vera tað rætta at gera tá, og eg haldi, søgan hevur víst, at so var, sigur Heðin Zachariassen.
Heðin Zachariassen metir, at bygdirnar í kommununi eru vorðnar væl betur samansjóðaðar, hesi skjótt 10 árini síðani kommunusamanleggingina. Bygdirnar hava altíð havt nógv samskifti sínámillum, eisini áðrenn brúgvin um Streymin varð tikin í nýtslu í 1973, men Heðin Zachariasen heldur, at tað er týðiligt, at tað nú er talan um eina eind og ikki 11 einstakar bygdir ella fimm-seks kommunur, sum fyrr. Hann heldur seg hoyra lítið av práti um, hvussu ting vóru betri, áðrenn samanleggingina.
- Sjálvandi er okkurt, sum var betri, tá eindirnar vóru smærri, men eg haldi, at fólk hava tikið samanleggingina til sín, sigur Heðin Zachariassen.
Hesi 10 árini eru skattainntøkurnar vaksnar úr 33 í 50 milliónir krónur. Eini 50 til 60 fyritøkur, bæði smærri og størri eru í kommununi.
- Thor, Vónin og Norðsetur eru jú stórar fyritøkur, eins og at alivinnan er komin fyri seg aftur. Sjálvandi upplivdu vit eitt sindur av afturgongd, tá fíggjarkreppan rakti heimin, men nú stendur væl til. Fólkatalið er eisini voksið við umleið 150 fólkum síðani vit løgdu saman, sigur Heðin Zachariassen, borgarstjóri í Sunda kommunu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tólvtúsund krónur í yvirskoti ljóðar ikki av nógvum, tá sølan var smáar fimm milliónir krónur. Men sæð í mun til árið fyri, tá endin var hall uppá nærum 1,5 mió kr, er tað slett ikki so galið. Topplinjan hevur fingið vind í seglini, og alt er at síggja til sum tað skal - botnlinjan kemur darlandi aftaná.
FarPay hevur sæð ein tørv á at miðla gjalding á ein hátt, so tað, í hesum teldutíðum, bæði skal vera lættari hjá tí sum sendir út eina rokning, og hjá tí íð skal gjalda rokningina. Tað hevur hepnast at fáa íleggjarar, bæði í Føroyum og uttanlands, og tað er har, uttanlands, at fyritøkan ætlar at vaksa, tí, sum sagt verður í ársfrágreiðingini, tað er avmarkað hvussu nógv til ber at vaksa afturat í Føroyum.
- Leiðslan væntar stóran vøkstur á danska marknaðinum, hóast kappingin har er hørð og framhaldandi herðist.
Sølan er vaksin væl øll tey fýra árini, sum felagið hevur verið til. Úr 93 tkr fyrsta roknskaparár og í dag, fýra ár seinni, til smáar 5 mió kr. Bruttovinningurin fylgir væl við og hóast útreiðslurnar til starvsfólk vóru nærum 2 mió kr síðsta roknskaparár, nærum tvífalt so nógv sum árið undan, so reið um snarið.
Eginognin er nú nett ein mió kr.
Um tú veitst okkurt, sum VP ikki veit - skriva so til vp@vp.fo


text:
Orð: Árni Andreasen
Á himli bleiktrar stjørnuhav í kvøld,
ein frelsari er føddur, eingil kvæð.
Stór gleðiboð til falnu mannafjøld,
ein frelsari oss givin er í dag…
Á hesi vøkru stillu jólanátt,
frelsan kom, hon gjørdi okkum gott.
Eg takki og tær prísi harri kær,
for frelsaran, sum Gud tú sendi mær.
“Tí kann í dag eg syngja, um halgu jólatíð-
Og kirkjuklokkur ringja, um land í bygd og bý-
Ein frelsari er føddur, halleluja o Gud-
Náðin kom til jarðar, vit prísa tær o Gud “…
Í barnaeygum speglast gleði nú,
hvørt smábarn nú so fegið, eg og tú.
Jólatíðin gleði øllum ber,
kring um heimin og hjá okkum her.


text:
Týdningarmikið stig á grønu kósini
Vindmyllulundin í Húsahaga er eitt stórt stig á grønu leiðini at fáa sum mest elorku burtur úr varandi orkukeldum
Tær 13 vindmyllurnar í Húsahaga økja munandi um elframleiðsluna burtur úr varandi orkukeldum. Árliga miðalframleiðslan úr vatni og vindi tilsamans verður umleið 60 prosent av allari elframleiðsluni.
Vindmyllulundin í Húsahaga nærum trífaldar vindorkuna á føroyska elkervinum úr 8 prosentum upp í umleið 23 prosent av framleiðsluni. Harumframt stava umleið 35 prosent av árligu elframleiðsluni frá vatni.
SEV er sostatt framman fyri málið, sum elfelagið setti sær í 2006. Tá setti SEV út í kortið, at í 2015 skuldu 55 prosent av framleiðsluni stava frá varandi orkukeldum og 45 prosent frá olju.
Framleiðslumátturin í Húsahaga er 11,7 MW, og vindmyllurnar, sum eru av slagnum ENERCON, kunnu framleiða 41 GWt um árið.
Samstarvið millum SEV og ENERCON ber eisini við sær, at ein serstøk battarískipan verður ment til vindmyllulundina í Húsahaga. Battarískipanin er eitt tøkniligt frambrot. Hon skal javna vindin, sum er ein óstøðug orkukelda, út á elkervið fyri framhaldandi at tryggja eina støðuga elveiting.
Ein nýggj koplingarstøð, sum skal flyta streymin frá vindmyllunum út á 60 kV flutningsnetið hjá SEV, er eisini partur av verkætlanini í Húsahaga. Støðin fer at geva høvuðsstaðnum og Suðurstreymoy eina tryggari elveiting. Harumframt skal koplingarstøðin hýsa battarískipanini.
Koplingarstøðin er byggilistarliga lagað eftir landslagnum, og umframt tann tøkniliga leiklutin hjá støðini, verða eisini bygd undirvísingar- og sýningarhøli at eygleiða vindmyllurnar og framleiðsluna.
Verkætlanin í Húsahaga kostar umleið 180 milliónir krónur.
Tøknilig framstig bera vindorkuna inn á elnetið
Nýggj og framkomin tøkni á fleiri ymiskum økjum er orsøkin til, at nógv meira vindorka kann brúkast í elframleiðsluni enn fyri fáum árum síðani
Framstig á fleiri tøkniligum økjum seinnu árini hava við sær, at SEV – í størri mun enn fyri bert fáum árum síðani – kann leiða nógv meira vindorku út á elnetið.
Í fleiri ár var hámarkið fyri vindorku á netinum 25 prosent av framleiðsluni. Tað var grundað á, at vindurin er óstøðug orkukelda, og at eingin tøkni fanst til at javna vindin út á netið. Harumframt er føroyska elnetið viðkvæmt, tí tað liggur avbyrgt, og tað ber ikki til at binda í netini í grannalondunum, tá brek eru í elskipanini. Tískil ráddi eisini um at fara varliga fram, men nýggj tøkni hevur nýggjar tíðir við sær.
Nýggju myllurnar
Vindmyllurnar sjálvar er meira framkomnar. Tær hava eitt nú Storm Control, ið ger tær førar fyri at framleiða, hóast vindurin fer heilt upp í 34 m/s. Á gomlu myllunum var markið 25 m/s.
Myllurnar kunnu eisini stýrast eftir sonevndari “aktivari og reaktivari effekt”, sum í stuttum merkir, at framleiðslan kann lagast eftir tørvi.
Elektriski útbúnaðurin í nýggju vindmyllunum hóskar munandi betur til føroyska elnetið. Tær eru útgjørdar við STATCOM, ið er tøkni, sum kann verða við til at stabilisera spenningin á elnetinum, eisini hóast eingin vindur er. Fault Ride Through er onnur tøkni í myllunum, sum fær tær at verða verandi á netinum – og ikki kopla úr – tá ið smærri brek eru á elkervinum.
Nýggj battarí-skipan
Battarískipanin, sum verður ment til vindmyllulundina í Húsahaga, er ein verkætlan í sjálvum sær. Talan er um at taka streymin frá myllunum á goymslu og lata hann út aftur á elkervið eftir tørvi innan fyri stutt tíðarbil á nøkur sekund ella nakrar minuttir. Sostatt skal nýggja battarískipanin javna vindin, sum er ein óstøðug orkukelda, út á elnetið fyri framhaldandi at tryggja eina støðuga elveiting.
-Tvey ár eru sett av til at menna skipanina. Um hon fer at rigga so væl, sum vit vóna og vænta, so er ikki óhugsandi, at fleiri vindmyllur kunnu setast upp næstu árini, sigur Terji Nielsen, verkætlanarleiðari í Húsahaga.
Power Hub
Power Hub skipanin økir eisini um møguleikarnar at leiða meira vind inn á elnetið. Skipanin, ið støðugt eygleiðir gongdina á netinum, koplar stórar útvaldar brúkslutir úr, tá hon varnast, at framleiðslan gerst minni enn eftirspurningurin ta givnu løtuna – t.d. tá brek er á eini framleiðslueind. Hetta gevur í sjálvum sær eitt støðugari elkervi, sum tískil eisini kann taka ímóti fleiri óstøðugum orkukeldum sum vindorku, ið ikki nerva netið á sama hátt sum áður, tí Power Hub er við til at skapa javnvág ímillum elframleiðsluna og nýtsluna.
Kollafjørð Pelagic, alivirkið Fútaklettur og Bergfrost í Fuglafirði eru bundin í Power Hub, og harumframt verður Pelagic í Fuglafirði eisini knýtt at skipanini. Tá ið Power Hub ger vart við seg, verða hitapumpuskipanir, kompressarar og frystiútgerð á hesum virkjum tikin av elnetinum eina løtu, inntil SEV hevur fingið streymveitingina í javnvág aftur. Talan er um brúkaraeindir, sum tola eitt streymslit eitt styttri tíðarskeið í nøkur sekund ella fáar minuttir.
Miðvís menning
Nýskipanir og dagføringar bæði á oljuriknu verkunum og vatnorkuverkunum eru farnar fram miðvíst, soleiðis at verkini lættari kunnu arbeiða saman við óstøðugum orkukeldum sum t.d. vindi.
Ein nýggj yvirskipað stýrisskipan verður eisini sett í verk á SEV í næstum. Henda skipan skal m.a. samskipa elframleiðsluna, so at vindorkan verður brúkt á so skynsaman hátt sum gjørligt.
Vindmyllulundirnar í Húsahaga og Neshaga eru tilætlað lagdar langt frá hvørji aðrari. Tað er fyri at fáa sonevndu “vindpark effektina” burturúr, tí á tann hátt útjavna vindmyllulundirnar sum heild óstøðugu framleiðsluna í ávísan mun.
Tað er eisini vorðið lættari at lesa veðurforsagnir, og hesar skipanir bera við sær, at framleiðslan burtur úr vindorkuni kann leggjast neyvari til rættis.
SEV hevur harumframt eisini eitt meira nágreiniligt yvirlit yvir elnetið í dag, og tískil er lættari at fáa greiði á, hvørjar avleiðingar standast av ymisku útbyggingunum.
Tær 13 vindmyllurnar í Húsahaga hava við sær, at komandi árini fara 60 prosent av elframleiðsluni at stava frá vindi og vatni, og at oljan verður grundarlagið undir 40 prosentum av elorkuni.
Røða hjá Jákup Suna Lauritsen, nevndarformanni er at heinta her
Røða hjá Hákun Djurhuus, stjóra er at heinta her
Røða hjá Terja Nielsen er at heinta her
Røða løgmans er at heinta her


text:
Orð: Bernhard S. Ingemann
Lag: Andreas Peter Berggreen
Týtt: Victor Danielsen
Upprunaheiti: Jeg lever og ved, hvor længe fuldtrøst
1. Eg livi og veit, at sál mín er grødd,
at dómur ei á meg skal falla;
eg livi og bíði tí kallandi rødd,
sum fremmandur fuglur er sál mín her stødd,
til Faðirin barn sítt vil kalla.
2. Eg doyggi og veit, tað vinningur er,
at hvílan hin sæla er funnin,
at endað er lívsins hin troyttandi ferð,
at seinasta royndin er útstaðin her
og ævigi sigurin vunnin.
3. Eg fari og veit, hvar ferðin meg ber:
Til Faðirsins æviga ríki,
til heimið, sum Jesus til reiðar mær ger,
til landið, har aldri við sorg sum her
frá vinunum burtur eg víki.
4. Eg livi og veit, at doyggi eg, skal
til lívið eg upp aftur standa;
eg fari til vinin, eg kenni so væl –
hví er ei mín sál meiri frí og sæl,
hvønn dag enn á fold eg skal anda!


text:
Skulu broyta ískoyti og pensjón hjá løgtingsfólkum og landsstýrisfólkum – nú !
Hvat kann rættvísgera, at eitt landsstýrisfólk, ið kann koyra til arbeiðspláss sítt innan ein tíma, fær 13.600 kr. um mánaðin skattafrítt sum ískoyti ?
Hvat kann rættvísgera, at eitt landsstýrisfólk fær fulla tænastumannapensjón eftir bert 8 árum í starvi og løgtingsfólk eftir 16 árum í starvi – meðan tænastumenn skulu starvast 37 ár fyri somu pensjónsrættindi ?
Hvat kann rættvísgera, at landsstýrisfólk og løgtingsfólk ikki eisini skulu rinda 40% í skatti av teirra pensjón sum øll onnur ?
Hvat kann rættvísgera, at løgtingsfólk sjálvi áseta sína egnu løn ?
Vit eiga sjálvandi at tryggja, at øll lønarviðurskifti hjá løgtingsfólkum og landsstýrisfólkum eru rættvís. So er ikki í dag.
Tí skulu stig sum skjótast takast til, at endurskoða løn, ískoyti og pensjónsviðurskifti hjá løgtingsfólkum og landsstýrisfólkum, soleiðis at hesi verða ásett hóskandi og rættvíst og ikki minst – óheft av politikarunum sjálvum.
Ítøkilig uppskot til broytingar eru til viðgerðar í fíggjarnevndini, men tíverri vísir tað seg, at einasta forðingin fyri, at vit fáa gjørt broytingar til veruleika sum skjótast – er verandi samgonga.
Kristina Háfoss
Løgtingskvinna fyri Tjóðveldi


text:
Skúvadalshúsið til umrøðu í kvøld
Í kvøld mikukvøldið 10. oktober klokkan 19.30 verður stevna sett øllum áhugaðum at koma í Uppistovu hjá Skótaliðið Nólsoyar Pálls. Øll fáa ein kaffimunn við onkrum afturvið og sjálvandi syngja vit eisini.
Gestabøkurnar: Olivur Thomsen kemur at greiða frá SNP-files, hetta snýr seg um Skúvadalsbøkurnar. Olivur hevur gjørt eitt stórt arbeiði við at finna fram gestabøkurnar, ið hava ligið í húsinum eysturi í Skúvadali. Bøkurnar ganga heilt aftur í 60-ini. Eisini hevur Olivur talgilt nógvar bøkur, soleiðis at tær eru tøkar á internetinum. - Áhugavert verður at síggja hvør hevur gingið har eysturi fyri 50-60 árum síðani.
Myndabøkur: Hans Hjalti Skaale hevur savnað saman myndir sum Oliver Joensen og aðrir hav tikið í meðan gamla húsið varð tikið niður og nýggja húsið varð bygt. Tað er vorið til tríggjar sera snotuligar myndabøkur við sera nógvum áhugaverdum myndum. Hesar verða eisini sil skjals mikukvøldið.
Hvat nú?Á kvøldinum verður eisini tosað um hvat er eftir at gera har eysturi og hvussu vit koma har til at vit siga at nú er liðugt við at byggja nýggja húsið. Sjálvandi fara vit eisini at tosa um leiklutin hjá húsinum í skótahøpi og kanska ikki minst um húsið sum eitt alment tilgongiligt hús úti í haganum burturi frá dagliga samfelagsmeldrinum. Leygardagurin 22. september skuldi eftir ætlan vera seinasti arbeiðisdagurin. Men hóast nógv arbeiðisfólk møtti, so var veðrið so sera vánaligt, at valt var heldur at gera okkurt uttanfyri í nógva regninum enn at renna inn og út. Tí er nakað eftir enn. Tað er ikki nógv, men tað skal gerast.
Sum sagt, so eru øll, sum hava áhuga fyri Skúvadalshúsinum og SNP sera væl komin við. Eisini tú, ið einaferð fyri mongum árum síðani skrivaði í gestabókina í Skúvadalshúsinum, vælkomin!
Niðanfyri nakrar myndir frá seinasta arbeiðsdegnum 22. september. Hóast menninir valdu at arbeiða uttanfyri, so lútaði Frida gólvið á loftinum. Uttanfyri var brúgvin umløkin gjørd føst og túnið bleiv gjørt liðugt. Áðrenn fari var heim, var nógva tilfarið ið liggur uttanfyri vetrartryggjað.


text:
Í dag hevur Fimleikafelagið Ljósið longt samstarvsavtaluna við høvuðsvenjararnar Saru Khosravi og Alek Ramezanpour til komandi fimleikaár. Vit í Ljósinum hava verið sera væl nøgd við arbeiðið, ið Sara og Alek hava gjørt í Ljósinum, síðan tey komu til Føroya.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Tíðindaskriv
25.01.2018 - 15:46
Mentan > List > Sniðgeving
Samstundis, sum mótavikan í Keypmannahavn byrjar, letur framsýningin HAV upp í Nikolaj Kunsthal í Keypmannahavn. Framsýningin er opin frá leygardegnum 27. januar til týsdagin 30. januar.
Á framsýningin ber til at síggja tað, sum teir 10 norðurlendsku sniðgevarnir fingu burturúr, tá ið teir fingu til uppgávu at sniðgeva klæðir burtur úr kópaskinni, fiskaskræðu og taratekstili. Talan er um burðardygt tilfar, ið alt hevur sin uppruna í sjónum.
Umframt klæðini verða eisini myndir frá Blue Fashion Challenge tiltakinum, sum var í Føroyum í august 2017. Tað er heimskendi fotografurin Tommy Ton, ið tók myndirnar.
Sunnudagin 28. januar verða áhugaverdar framløgur frá sniðgevunum Sissal Kjartansdóttir Kristiansen og Kolbrún Ýr Gunnarsdóttir, ið gjørdust ávikavist vinnari og nummar tvey í Blue Fashion Challenge. Tær fara at hugleiða um, hvussu tað er at arbeiða við tilfarinum, tær brúktu, og hvørjar møguleikar tær halda vera í burðardyggari framleiðslu. Eisini fer Suzi Christoffersen frá Closed-Loop at tosa um mótaídnaðin og burðardygt tilfar.
Tað er Closed Loop, sum hevur sett framsýningina saman, vegna Fiskimálaráðið, Norðurlendska Ráðharraráðið og NORA. Framsýningin er partur av stóru verkætlanini Vøkstur í bláum tilfeingi, sum Fiskimálaráðið tók stig til og sum var partur av føroyska formannskapinum í Norðurlendska Fiskivinnusamstarvinum í 2015.
Framsýningin verður í Nikolaj Kunsthal, Nikolaj Plads 10, København K.


text:
- Tíðindi, mentan og ítróttur
Løgmaður djarvur at lova fólkaatkvøðu næsta ár
Tak niður
Meirilutin í løgtinginum gekk ímóti tilmælinum frá formansskapinum og umsitingini, og vísti ikki uppskotinum um stjórnarskipan frá sær.
Árni Gregersen, viðmerkjari, heldur, at løgmaður er djarvur at lova fólkaatkvøðu næsta ár, tí so verður tað triðju ferð, at dagur verður settur á, nær fólkaatkvøða um stjórnarskipanina skal vera.
Árni Gregersen var í sjónvarpsstovuni og gjørdi viðmerkingar til viðgerðina av stjórnarskipanaruppskotinum í tinginum í dag.
Sí eisini


text:
Studningur til master- og ph.d-lestur í USA
Føroysk lesandi kunnu søkja um styrk úr Danmark-Amerika Fondet & Fulbright Kommissionen til lestur í USA.
Danmark-Amerika Fondet & Fulbright Kommissionen bjóða aftur í ár størsta úrvalið av legatum til lesandi, ið eru danskir ríkisborgarar, sum ætla sær til USA at lesa.
Legatini, ið verða lutað út, eru frá 50.000 kr. til eina lestrarhálvu upp til 150.000 kr. til eitt heilt akademisk ár. Hvørt ár tillutar Danmark-Amerika Fondet serstøk ”fyrtårnslegat” á upp til 200.000 kr. til serliga hegnig lesandi.
Vanligu legatini frá Danmark-Amerika Fondet & Fulbright Kommissionen:
Legatir frá DAF & Fulbright eru til lestur í USA
- Á master- (kandidat) ella ph.d.-støði, sum enn ikki er byrjaður í USA
- Lestrarhálvan skal í minsta lagi vara í 3-6 mánaðir
- Til lesandi sum eru danskir ríkisborgarar ELLA dansk/amerikanskir ríkisborgarar (fyri at fáa Fulbright skal tann lesandi vera danskur ríkisborgari)
Legatini er á DKK 50.000 til eina hálvu og DKK 85.000 (Fulbright)/DKK 150.000 (DAF) til eitt heilt akademiskt ár.
"Virksomhedslegaterne" eru til lestur í USA
- Á master- (kandidat) ella ph.d.-støði, ið enn ikki er byrjaður í USA
- Sum varar eitt akademiskt ár (8-10 mánaðir)
- Til lesandi sum eru danskir ríkisborgarar ELLA dansk/amerikanskir ríkisborgarar.
Legatini eru á DKK 150.000
Umsóknarfreistin til øll legatini til lestur í akademiska árinum 2016/2017 er tann 2. mars 2016 kl. 12.
Tú kanst lesa meira um legatini og hvørji krøv mann skal lúka á heimasíðuni.
Umsóknarblaðið finnur tú her.
Tey eru eisini at finna á Facebook.
Um tú hevur spurningar um legatini kanst tú seta teg í samband við:
Denmark-America Foundation & Fulbright Commission
Nørregade 7A, 1.tv.
1165 Copenhagen K
Tel.: (+45) 35324545
ella á telduposti
advising(at)daf-fulb.dk
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tað almenna fíggjar meginpartin av sínum útreiðslum við skatti. Men ymiskt er hvussu ymsu keldurnar - løn, profittur, ogn, nýtsla - verða skattaðar. Sum skattur verður í hesi grein nevnt allur beinleiðis skattur og allur óbeinleiðis skattur.
Her lýsa og samanbera vit skattingina í Danmark, Føroyum og Íslandi við fimm ára miðal prosentsamanseting av skattunum.
Í hesum trimum londunum, kemur meginparturin av skattinum inn sum inntøkuskattur á persónar, sum er tann vanligi skatturin vit gjalda landi og kommunum. Næst stórstur av skattunum er meirvirðisgjaldið.
Men munur er kortini á - tí í Føroyum og Danmark koma heili 52 prosent av skattinum inn sum inntøkuskattur frá persónum, aftur ímóti 40 í Íslandi. Skattur á lønir rúgvar tí munandi minni í Íslandi, og avgjøldini so mikið meira.
Sum talvan vísur, er vinnufelagsskatturin sami partur í Føroyum og Íslandi, meðan parturin er munandi størri í Danmark. Í Føroyum og Íslandi koma tey fimm prosentini frá vinnufeløgum, meðan parturin er átta prosent í Danmark.
Í Danmark og Íslandi telja ognarskattirnir ávikavist 5 og 6 prosent av samamløgdu skattainntøkunum hjá tí almenna. Í Føroyum telur hann bara eitt prosent. Einastu skattir í Føroyum, sum verða flokkaðir sum ognarskattur eru fíggjarognaravgjald, arvaavgjald og vegskattur.
At meirvirðisgjaldið í Danmark bara telur 20 prosent av øllum skattum og avgjøldum kemur ikki av tí at MVG er minni í Danmark. Tað kemur av at danska ríkið hevur lagt skatt á so nógvar aðrar keldur, at MVG telur minni part av heildini av skattum.
Fleiri tøl um tað almenna finnast í hagtalsgrunninum
Her eru leinkjur til aðrar greinar sum viðgera "Tað almenna" meira nágreiniliga
Tað almenna í turrum tølum og texti
ErtaðalmennastørriíFøroyumenníDanmarkogÍslandi?
ErskattatrýstiðíFøroyumlægrienníDanmarkog_Íslandi?
Hvatbrúkavitalmennupengarnar_til?
Eralmennahalliðstórtí_Føroyum?


text:
Lýsing
Í sambandi við, at setanarskeiðið hjá verandi varastjóra við sjúkrarøktarfakligari bakgrund rennir úr, verður starvið lýst leyst til setan 1. mars 2018 ella skjótast gjørligt.
Sum sjúkrarøktarfakligur varastjóri verður tú ein partur av yvirskipaðu leiðsluni á Landssjúkrahúsinum saman við sjúkrahússtjóranum og varastjóranum við læknafakligari bakgrund. Tín næsta tilvísing uppeftir verður sjúkrahússtjórin.
Týdningarmestu uppgávurnar hjá varastjóranum verða í høvuðsheitum:
- at verða við í strategisku planleggingini og arbeiða saman við hinum í sjúkrahúsleiðsluni umframt
- ábyrgd fyri yvirskipaða sjúkrarøktarfakliga rakstrinum og menning,
- samábyrgd fyri innføringini av yvirskipaðum málum, strategium og fokusøkjum,
- samábyrgd og virkisfýsni at halda fíggjarætlanir og at seta neyðug tiltøk í verk í hesum sambandi,
- sjúkrarøktarfakligur ráðgevi og sparringspartnari hjá Heilsu- og innlendismálaráðnum umframt sjúkrahús- og depilsleiðslunum.
Vit bjóða:
- eitt avbjóðandi og spennandi arbeiði við møguleika fyri persónligari og fakligari menning,
- eina virkna og toymissinnaða sjúkrahúsleiðslu við plássi fyri humori,
- eitt sjúkrahús við tørvi og ynski um at styrkja sjúkrarøktaryrkið.
Førleikar:
- Prógv og góðkenning sum sjúkrarøktarfrøðingur
- Útbúgving og royndir innan leiðslu og fyrisiting
- Holla vitan um sjúkrarøktina frá fleiri økjum
- Framskygni viðvíkjandi røktarfakligu menningini
- Kunnleika og innlit í fíggjarstýring
- Kunna taka avgerðir saman við hinum í leiðsluni
- Góð samstarvs- og samskiftisevni
- Góð leiðsluevni
- Skapandi evni og óbundin av vanahugsan
- Duga og tora at raðfesta uppgávur
- Stigtakari, planleggur og gjøgnumførir
Lønar- og setanarviðurskifti:
Starvið sum varastjóri við sjúkrarøktarfakligari bakgrund fyri Landssjúkrahúsið verður lønt sambært sáttmála millum Fíggjarmálaráðið og Felagið Føroyskir Sjúkrarøktarfrøðingar á lønarstig 13.
Setanarøkið fevnir um Heilsu- og innlendismálaráðið við tilhoyrandi stovnum. Tænastustaðið verður Landssjúkrahúsið, og setanarmyndugleikin er Heilsu- og innlendismálaráðið.
Í sambandi við skipan av einum felags leiðslutoymi fyri samlaða sjúkrahúsverkið má tann, ið settur verður, tola møguligar broytingar í starvinum.
Nærri upplýsingar um starvið fáast við at venda sær til:
Ronnie Midjord, virkandi sjúkrahússtjóra á Landssjúkrahúsinum, teldupost: ronnie.midjord@ls.fo
Umsókn við avriti av prógvum og CV skal sendast til:
Heilsu- og innlendismálaráðið
Eirargarður 2
FO-100 Tórshavn
Umsóknarfreistin er 2. januar 2018
Meira fæst at vita um Landssjúkrahúsið á heimasíðuni www.ls.fo


text:
Tummas T. kemur á Kollafjørð við 1.000 tonsum av sild
vinna07-11-2017 - 08:52 - Jóanis Nielsen
Tummas T. kemur á Kollafjørð í morgun við 1.000 tonsum av sild, sum teir skulu landa til Faroe Pelagic.
Í løtuni landar Norðingur í Kollafirði, teir verða liðnir um 8-tíðina í kvøld, tá sleppir Tummas T. framat.
Vit á JN.fo tosaðu umborð á Tummas T. í gjárkvøldið, teir hava roynt bæði í altjóða og í føroyskum sjógvi, teir høvdu 4 tov hendan túrin.
Skipini fara at goyma part av sildakvotuni til komandi ár, tað er eisini ætlanin hjá Tummas T.


text:
Eirikur Lindenskov 09.08.2018 (07:42)
Innrás av húsvognum og bátum
Í dag byrjar fimtandi Summar Festivalurin, og rættilig innrás er í Klaksvík av fólki, bilum, húsvognum, tjøldum og bátum.
Yvir 200 húsvognar hava fingið pláss í Klaksvík um vikuskiftið, og umleið 100 bátar eru eisini komnir til bryggju – millum annað á nýggju bátabrúgvunum. Fyrstu tjøldini eru eisini komin upp at standa, og nógv tjøld fara at leggjast afturat í dag.
Fyrsta konsertin á Summar Festivalinum verður í kvøld kl 20:00, tá ið Jasmin spælir í Tjaldinum. Høvuðsnavn í kvøld er heimskendi hittbólkurin Aqua, og eisini ber til at uppliva JoKa, Hitmen, Ólav á Váli Olsen og Guðrun Sólju Jacobsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Bardagin ímóti rúsevnum
Seinastu tíðina hevur Sosialurin varpað ljós á ung og rúsevnir, og í gjárkvøldið varð skipað fyri pallborðsfundi um evnið í Miðlahúsinum.
At hetta er ein trupulleiki, ið skal takast í álvara, fingu vit umleið hálvtannaðhundrað áhoyrarar fleiri ítøkilig dømi um á tí stívliga tveir tímar langa fundinum, sum eisini varð sendur beinleiðis á Rás 2.
Hugaligt var tó samstundis at hoyra umboð fyri løgregluna staðfesta, at talan tíbetur ikki er um ein vaksandi trupulleika.
Tvørturímóti kunnu vit fegnast um, at hann er minkandi, varð upplýst.
Víst varð millum annað til hagtøl frá 2003 og 2013, sum vístu, at skuldsetingarnar í sambandi við rúsevnamál í hesum tíðarskeiðnum fullu úr 93 til 35.
Ein nýggj kanning um hesi viðurskifti verður almannakunngjørd í næstum, og tá fæst at vita, hvussu støðan er á økinum í dag.
Ongi viðgerðartilboð
Meðan líkt er til, at fyribyrgjandi arbeiðið, sum millum annað SSP (skúlar, sosialir myndugleikar og politiið) ger millum børn og ung kring landið, hevur borið ávøkstur, stendur straks verri til við viðgerðartilboðum til ung, sum tíverri eru endað úti í misnýtslu.
Beiski veruleikin er, at vit als ongi viðgerðartilboð hava at bjóða misnýtarum undir 18 ár í Føroyum, varð upplýst á fundinum.
Hetta fekk fleiri av teimum, ið tóku orðið, at finnast hvassliga at, at onki er hent á hesum øki, hóast tosað hevur verið um tað í minst tíggju ár.
-Nú er nógmikið tosað, nú má handlast! var greiði boðskapur teirra.
Umboðini fyri samgonguna við pallborðið søgdu seg vera samdan í hesum og løgdu dent á, at tey sanniliga taka málið í fullum álvara og hava sett arbeiði í gongd til tess at finna eina loysn.
Víst varð samstundis á, at okkurt longu er komið á skaftið á hesum øki, tildømis innan barna- og ungdómspsykiatri.
Kommunurnar við
Kommunurnar hava víst, at tær eisini kenna sína ábyrgd á hesum øki við – umvegis barnaverndirnar og Kommunufelagið – at vera við í upplýsingar- og fyribyrgjandi arbeiðnum hjá SSP.
Grundarsteinurin undir hesum arbeiðnum er at skapa øllum í samfelagnun góð, trygg og mennandi kor.
Hetta skal m.a. gerast við at menta unga ættarliðið til at verða góðar samfelagsborgarar, ið taka atlit til bæði seg og samfelagið, sum tey eru partur av.
Samstundis sum kriminaliteturin á økinum minkar, hoyra vit um, at nógv børn og ung eru einsamøll, hava sálarligt órógv og stríðast við at vera partur av felagsskapinum.
Ein viðkomandi táttur í uppbyggjandi arbeiðnum hjá SSP er at hitta foreldur, møta børnum og ungum, har sum tey eru, og at skipa samband millum foreldur.
Danski professarin og granskarin Flemming Balvig mælir teimum, ið arbeiða innan SSP-samstarvið, til at síggja seg sum ráðgevarar í vælferð og trivnaði, og ikki bara arbeiða við fráveru av kriminaliteti.
Verða hesi hyggjuráðini fylgd, halda tey í SSP-samstarvinum í Føroyum, at tað av røttum ber til at siga, at vit eru á góðari leið.
Tjóðveldi vil fjálga og hjúkla um børnini, ungdómin og familjurnar og stuðlar av fullum og heilum huga bardaganum ímóti rúsevnum.
Leivur Hansen,
býráðsvalevni á Lista E


text:
Maria Hansen
Maria Louisa Fríðgerð Hansen, betri kend sum Maria Hansen, (fødd 10. november 1939 í Kvívík) er ein fyrrverandi føroyskur politikari (Sambandsflokkurin) og sjúkrarøktarfrøðingur. Hon varð útbúgvin sum sjúkrarøktarfrøðingur í 1963. Hon var kommustýrislimur í Vestmanna kommunu, vald á Kvinnulistanum og borgarstjóri frá 1989 til 1997. Hon umboðaði Sambandsflokkin á Føroya Løgtingi frá 1994 til 1998, vald inn í Norðurstreymoyar valdømi. Alt tíðarskeiðið var hon limur í Løgtingsins sendinevnd til Norðurlandaráðið, og limur í Almanna- og heilsunevndini (frá 1995 Trivnaðarnevndin). Maria var stýrislimur í SEV 1993 til 1996.[1]
Løgtingsnevndir[rætta | rætta wikitekst]
- 1995–1998 limur í Trivnaðarnevndini
- 1994–1995 limur í Almanna- og heilsunevndini
Familja[rætta | rætta wikitekst]
Maria er dóttir Karolinu, fødd Egholm, úr Hvalvík og Herluf Davidsen úr Kvívík. Gift við Jákup O. Hansen úr Vestmanna.


text:
Klokkan eitt í dag verður farið undir fimta umfar í EM-kappingini í talvi á Kreta.
Í gjár telvaðu okkara menn móti Makedonia, eisini nevnt FYROM, í dag er Montenegro á skránni. Bæði vóru partur av gamla Jugoslavia, sum datt sundur um aldamótið. Talvsiðvenjan er ógvuliga sterk í Balkalondum. Jugoslavia var tiltikið talvland. Tað segðist, at ongastaðni í heiminum var talváhugin so stórur, og telvararnir so góðir, sum í Sovjetsamveldinum og Jugoslavia – og Íslandi.
Vit taptu 3-1 fyri Makedonia í gjár. Helgi Dam Ziska og Rógvi Egilstoft Nielsen telvaðu remis á fyrsta og triðja borði. Høgni Egilstoft Nielsen og John Rødgård taptu.
Montenegro er mannað við trimum stórmeistarum og einum altjóða meistara. Á trimum borðum hava teir hægri styrkitøl – í miðal útivið hálvtannaðhundrað stig hægri. Helgi Dam Ziska hevur kortini hægri styrkital enn mótstøðumaður hansara á fyrsta borði. Montenegro er styrkismett nummar 30, vit 35. Føroyska liðið er í løtuni nummar 38 av teimum 40 liðunum í kappingini.
Á okkara liði í dag telva Helgi Dam Ziska, Høgni Egilstoft Nielsen, Rógvi Egilstoft Nielsen og John Arni Nilssen. John Rødgård er ikki við í dag.


text:
Snar er ein opin undirvísingarportalur, sum hevur til endamáls at gera tað lættari hjá lærarum, næmingum, foreldrum og øðrum at finna fram tilfar, tænastur og tíðindi, ætlað skúla og undirvísing.
Tilfarið á Snar er egin framleiðsla, týtt og tillagað tilfar frá útlendskum veitarum og tilfar frá veitarum í Føroyum. Tilfarið er til allar lærugreinir og øll aldursstig í fólkaskúla og miðnámsskúla. Tilfarið er fakliga, námsfrøðiliga og málsliga viðgjørt og í tráð við lesiætlanir og regluverk annars.
Tilfar, tænastur og tíðindi skulu so vítt gjørligt vera frítt atkomulig hjá brúkarunum. Upphavsrættur og annað kann kortini í ávísum førum avmarka atkomuna.
Mentamálaráðið, Føroya kommunufelag og Kommunusamskipan Føroya hava undirskrivað serstaka avtalu um virksemið hjá Snar. Nám hevur dagliga raksturin um hendi.


text:
Jens Hákun Leo
14.06.2018 - 06:40
Tíðindi > Lóg & Landaskil > Dómstólar og rættarmál
”Persónur C (tann órættaði í Øksarmálinum) er ikki Guds besta barn. Tak ikki feil av honum. Hann var skítetandi fullur, tá hann kom í ballið. Og hini í ballinum vóru fyrst í 20-unum, meðan hann var 37-38 ár. Hvat í allari víðu verð gjørdi hann har?”
Henda retoriska spurning setti Óli Jákup Kristoffersen, verjin hjá Persóni B (tí 24 ára gamla ákærda manninum í Øksarmálinum), í sambandi við at hann hevði sína proceduru í málinum í gjár.
Í morgin fellur dóminum í málinum, og Óli Jákup Kristoffersen og Jógvan Páll Lassen gjørdu í gjár sítt ítarsta til at verja søkina hjá teimum báðum ákærdu monnunum, sum báðir standa til at fáa ein langan dóm.
Tann 24 ára gamli ákærdi ikki eitt álítandi vitni
Linda Margrethe Hesselberg, ákæri, gjørdi eisini sítt ítarsta til at føra prógv fram í málinum um, at menninir báðir vóru sekir í morðroynd. Tað var tá serliga Persónur B, sum hon legði dent á.
Hon vísti á, at hann ikki kundi metast sum eitt álítandi vitni. Fyrst var tað pástandurin hjá Persóni B um, at hann royndi at steðga Persóni A (tí 22 ára gamla ákærda í Øksarmálinum) at svinga við øksini.
”Persónur B segði í rættinum í síðstu viku, at hann royndi at steðga Persóni A at svinga við øksini niður í Persón C. Men eitt vitni í málinum sigur, at hann ikki steðgaði at svinga við øksini, fyr enn ein bilur kom framvið.
Hesselberg førdi víðari fram, í andsøgn til frágreiðingina hjá Persóni B:
”Persónur B, sum tók øksina fram, áðrenn farið varð út, visti, at Persónur A tók øksina við sær út. Og Persónur B eigur at hava vitað, at Persónur A kann eksplodera. Og harumframt er greitt, sambært frásøgnini hjá náttarvaktinum hesa náttina, at øll í ballinum vóru samd um, at ein revsihandling skuldi fremjast yvir Persón C”.
Hesselberg førdi í hesum sambandi fram, at náttarvakturin skal hava hoyrt persón B siga, at ”eg fari so í hvussu er (út eftir Persóni C)”.
Hesselberg legði í heila tikið stóran dentá Dolos Eventualis prinsippið, um at ein kann dømast fyri morðroynd, tá ein góðtekurpremissurnar um, attað er ein vandi fyri, atat ein persónur kann doyggja av handlingunum hjá sær. Tað var hetta, sum hon metti var galdandi fyri bæði Persón A og B. Viðvíkjandi Persóni B legði hon upp til, at hann framprovokeraði Persón A til at taka øksina út við sær, tá hann tók hana fram.
”Kunnu vit veruliga trúgva, at Persónur B ikki visti, hvar øksin var?”, spurdi Hesselberg retoriskt.
Hon greiddi í aðrar mátar frá søguni hjá vinmonnunum báðum, Persóni A og B, og um hvussu teir millum annað høvdu verið í lag í sambandi við eitt harðskapsmál í Havnini í 2015, og hvussu teir sum heild høvdu staðið upp fyri hvønn annan upp ígjøgnum árini – við harðskapi, væl at merkja.
Ákærdi skifti frágreiðing so at tað tænti hansara endamáli
Hesselberg gavst ikki so og viðgjørdi harnæst bardagan við vegamótið Íslandsvegin-Landavegin ímillum Persón B og C:
”Hvussu kann man, sum Persónur B sigur, hava ligið omaná einum, tá man (í hesum føri Persónur C) hevur skaðar frammanfyri á armunum, sum tit hava greidliga sæð á myndunum.”
Í hesum viðfangi sipaði hon til frágreiðingina hjá Persóni B um, at Persónur C skal hava ligið omaná honum, tá Persónur A er komin við øksini. Hetta fekk hon ikki at hanga saman, og nýtti hon myndirnar í málinum til at stuðla próvførslu sínari. Hon vísti á, at Persónur C hevur ligið undir Persóni B, sum hevur hildið honum niðri.
Í hesum viðfangi nýtti Hesselberg eisini upprunaligu frágreiðingina hjá Persóni A at stuðla seg til. Persónur A hevði ført fram yvirfyri løgregluni stutt eftir álopið í fjør, at hann hevði høgt við øksini, meðan Persónur B hevði hildið Persóni C niðri. Hetta hevði hann fortalt løgregluni, eftir at hann hevði fingið hetta at vita frá Persóni B, av tí at hann sjálvur ikki mintist nakað frá kvøldinum. Harundir skal hann hava spurt morgunin eftir, tá hann vaknaði í rúsuselluni hjá løgregluni: Havi eg dripið nakran í nátt? Hesselberg sló herundir fast í rættinum í gjár, at Persónur B helst ikki hevur væntað, at Persónur A fór at siga, sum var fyri løgregluni.
Í rættinum broytti Persónur B frágreiðing hesum viðvíkjandi, meðan Persónur A ikki longur segði seg minnast hendingina. Enn einaferð stóðu vinmenninir upp fyri hvønn annan, vildi Hesselberg helst sagt – og hon segði nú eisini líknandi í rættinum í gjár.
”Vitni hava ikki loyvi at lúgva í rættinum, men hjá ákærdum er tann ásetingin ikki galdandi. Og eg vænti, at Persónur B roynir at tillaga frágreiðingina hjá sær, so at hon passar til hansara endamál”.
Hansara endamál, sum er at sleppa fríur.
”Og um Persónur B einki hevur sæð av tilburðinum við øksini, sum hann pástendur, hvussu kann hann so senda eini boð á Snapchat um hendingina?”, spurdi Hesselberg víðari, sipandi til Snapchat boðini, sum Persónur B sendi til eina unga dámu, sum hann hevði datað, beint áðrenn og aftaná álopið á Persón C.
Í hesum boðum stóð millum: ”Wtf? Vit – eg og Persónur A – hava júst stungið ein persón við einari øks fleiri enn 20 ferðir, eftir at hann – Persónur C - royndi at stinga okkum.”
Órættaði tosaði við ákærda í heili sjey minuttir
Advokaturin hjá Persóni A metti ikki, at Kvf hevði gjørt nóg nógv burtur úr hesum síðsta brotinum í sambandi við eitt innslag um Øksarmálið – og legði hann við hesum upp til, at Persónur C hevur tikið knívin hjá sær úr ryggsekkinum og gjørt seg til reiðar til bardaga.
”Persónur C ringdi upp og tosaði í telefon við Persón A í sjey minuttir, eftir at hann var farin út frá ballinum og hareftir gevið Persóni A ein frammaná. Í sjey minuttir! Hann kundi saktans brúkt ta tíðina uppá at gingið omanaftur til Glitnir, har hann var komin frá fyrr um kvøldið, um hann vildi sleppa vekk frá staðnum. Men hann hevur staðið og bíðað eftir einum bardaga”, førdi Jógvan Páll Lassen fram í Føroya Rætti í gjár.
Fyri Lindu Margrethu Hesselberg var hetta líkamikið í tí stóra høpinum. Bara endaligu avleiðingarnar av álopinum eigur at hava nakað at siga, tá nevningatingið skal taka støðu í málinum, legði Hesselberg dent á.
Endaligu avleiðingarnar sum vóru, at Persónur C fekk 26 skaðar eftir at hava verið høgdur 16 ferðir við einari øks, meðan Persónur A og B ongar skaðar fingu í sambandi við álopið.
Les eisini: Tann 22 ára gamli: Nú kann eg endiliga fáa neyðugu hjálpina


text:
Endamál
Snar er ein opin undirvísingarportalur til fólkaskúlan. Bygnaðurin er gjørdur eftir námsætlanunum.
Endamálið er:
- at gera tað lætt at finna tilfar
- at raðfesta tilfar um føroysk viðurskifti
- at menna tilfar í einum sniði, sum hóskar til miðilin
Alt tilfar á Snar eigur at vera fakliga, námsfrøðiliga og málsliga viðgjørt og í tráð við námsætlanir og regluverk annars.
Visjón
Nám hevur visjónina um, at savna og slóða fyri, so at borgarin hevur bestu fortreytir at læra og mennast. Undirvísingarportalurin Snar er partur av hesari visjón.
Per átti ein hund, sum æt Snar.
Per var so góður við Snar, at hann vildi ikki selja hann.
Per og Snar vóru ein dagin burtur í haga. Tá fall Snar fyri bakka og doyði.
So átti Per ongan hund.
Hans A. Djurhuus


text:
- Tíðindi, mentan og ítróttur
Fá yvirlit yvir pensjónsnýskipanina
Hvussu verður landið ávirkað? Hvussu við teimum, ið halda fram undir verandi skipan, og hvussu við teimum, ið koma undir nýggju skipanina? Her ganga vit gjøgnum endamál og avleiðingar av pensjónsnýskipanini
Yvirskipað endamál
Endamálið við pensjónsnýskipanini er, sambært landsstýrinum, at tryggja haldføri í føroyska búskapinum. Verandi skipan er ikki haldfør, tí vit gerast fleiri og fleiri eldri í Føroyum. Í dag eru tey, sum eru 67 ár og eldri, 15 prosent av samlaða fólkatalinum. Í framtíðini verður fjórði hvør føroyingur 67 ár og eldri. Tí skal pensjónsaldurin hækkast. Fyrst upp í 67,5 ár í 2025 og síðani upp í 68 ár í 2030. Møguleikin fyri at arbeiða eftir pensjónsaldur verður eisini størri, og ein "gularót" verður til tey, sum útseta pensjónina, tí so hækkar útgjaldið, tá ið tey einaferð fara á pensjón.
Almennu pensjónsútgjøldini kunnu býtast í trý:
- Grundupphædd (fólkapensjón): skattafrítt útgjald úr landskassanum.
- Viðbót: skattskyldugt útgjald úr landskassanum.
- Útgjald úr arbeiðsmarknaðareftirlønargrunninum (Samhaldsfasta): Samhaldsfasti er ein grunnur, sum fólk gjalda inn í, hvørja ferð tey fáa løn.
Við nýggju pensjónsskipanini minkar samlaða útreiðslan, sum landið hevur av at gjalda fólkapensjón og viðbót til pensjónistar beinleiðis úr landskassanum. Samstundis verður ein væl størri partur av pensjónunum fíggjaður gjøgnum eginpensjónir og arbeiðsmarknaðareftirlønargrunnin (Samhaldsfasta). Landið sparir sostatt nógvar pengar sum frálíður, og tí ber til at siga, at samfelagsbúskapurin verður meira haldførur við nýggju skipanini.
Meira samhaldsføst
Verandi skipan er ikki før fyri at tryggja teimum pensjónistum, ið ikki hava eina munandi uppsparing ella aðra inntøku, eina nøktandi upphædd at liva av, sigur Almannamálaráðið.
Tí er endamálið við pensjónsnýskipanini eisini at minka um gloppið millum ríkar og fátækar pensjónistar við at mótrokna í almennu pensjónsveitingunum í mun til aðra inntøku (privata pensjón, løn ella annað). Hvussu væl nýggja skipanin fer at megna hetta, eru tó ymiskar meiningar um.
Pensjónistar undir verandi skipan
Pensjónistar verða frá 2020 býttir í tvey:
- tey, sum eru fødd 1952 ella fyrr
- tey, sum eru fødd í 1953 ella seinni
Nýggja skipanin verður galdandi fyri tey, sum eru fødd í 1953 ella seinni. Tey, sum eru fødd í 1952 ella fyrr halda fram undir verandi skipan tó við ávísum broytingum.
Almenna pensjónin (grundupphædd og viðbót) í verandi skipan verður óbroytt og ikki mótroknað í mun til aðra upphædd eins og í nýggju skipanini.
Skattafría grundupphæddin verður óbroytt 3.589 kr. fyri støk um mánaðin, og 2.733 kr. fyri gift um mánaðin.
Skattskyldugu viðbøturnar verða óbroyttar 3.771 kr. um mánaðin fyri støk og 3.031 kr. um mánaðin fyri gift.
Viðbótin verður framhaldandi mótroknað við 60% í inntøku omanfyri 61.900 kr. árliga.
Inntøkugrundarlagið fyri mótrokning hjá giftum, har bæði eru pensjónistar, verður framhaldandi helvtin av inntøkuni hjá báðum tilsamans. Tað vil siga, at mótrokning millum hjún verður varðveitt í gomlu skipan.
Skattafría viðbótin til ávísar pensjónistar á 7.608 kr. árliga verður framhaldandi veitt til húsarhald, har inntøkan er í mesta lagi 60.000 kr. árliga fyri støk og 80.000 kr. árliga fyri hjún.
Pensjónistar undir nýggju skipanini
Almenna pensjónin í nýggju skipanini verður samansett av grundupphædd og viðbót.
Skattafría grundupphæddin verður óbroytt, og gerst tann sama sum í gomlu skipanini: 3.589 kr. fyri støk um mánaðin, og 2.733 kr. fyri gift um mánaðin.
Grundupphæddin verður mótrokningarfrí upp til 30.000 kr. árliga. Grundupphæddin verður mótroknað við 25% í inntøku omanfyri 30.000 kr. árliga.
Skattskyldugu viðbøturnar hækka til 4.779 kr. um mánaðin fyri støk og 3.537 kr. um mánaðin fyri gift.
Viðbótin verður í 2020 mótrokningarfrí í árligari inntøku upp til 202.300 kr. fyri støk og 161.200 kr. fyri gift. Mótrokningarfría upphæddin fyri grundupphædd verður javnað árliga, og í tí sambandi verður mótrokningarfría upphæddin fyri viðbótina ásett soleiðis, at mótrokning í viðbót altíð tekur við, eftir at grundupphæddin er fult mótroknað.
Mótrokning í viðbót lækkar úr 60% niður í 40%.
Inntøkugrundarlagið fyri mótrokning hjá giftum, har bæði eru pensjónistar, verður einans persónliga inntøkan hjá tí einstaka. Inntøka hjá hjúnafelaga verður ikki roknað uppí. Tað vil siga, at mótrokning millum hjún verður strikað í nýggju skipan.
Fleiri upplýsingar og svar uppá ofta settar spurningar liggja á heimasíðuni hjá Almannamálaráðnum.
Lógaruppskot
Pensjónsnýskipanararbeiðið er umfatandi, tekniskt og torskilt, sum øll onkursvegna verða ávirkað av. Tilsamans er talan um seks lógaruppskot, sum skulu fremja nýskipanina. Tey eru:
65/2017: Uppskot til løgtingslóg um broyting um áseting og javning av almannaveitingum.
66/2017: Uppskot til løgtingslóg um broyting í løgtingslóg um viðbót til ávísar pensjónistar v.fl.
67/2017: Uppskot til løgtingslóg um broyting í løgtingslóg um almannapensjónir o.a.
69/2017: Uppskot til løgtingslóg um broyting í løgtingslóg um eftirløn.
70/2017: Uppskot til løgtingslóg um broyting í løgtingslóg um arbeiðsmarknaðareftirlønargrunn.
71/2017: Uppskot til løgtingslóg um javningarprosent til almannaveitingar.
Øll uppskotini vóru við 1. viðgerð send í løgtingsnevndir, sum skulu skriva álit um uppskotini fyri aðru viðgerð. Uppskot 65-67 verða viðgjørd í Trivnaðarnevndini. Uppskot 69-72 verða viðgjørd í Fíggjarnevndini.
Fleiri upplýsingar um lógaruppskotini liggja á heimasíðuni hjá løgtinginum.
Sí eisini


text:
- Tíðindi, mentan og ítróttur
Ymisk á máli um pensjónsnýskipanina
Tak niður
Norðurlandahúsið var í gjár karmur um almennan fund um pensjónsnýskipanina. Millum annað løgdu landsstýriskvinnurnar Eyðgunn Samuelsen og Kristina Háfoss fram uppskotið um pensjónsnýskipan.
Áhugin fyri tiltakinum var miðalgóður, og tað var, sum væntað, eldra ættarliðið, sum var best umboðað.
Áhoyrararnir vóru ymiskir á máli, hvørt uppskotið um nýggju pensjónsnýskipanina er eitt gott hugskot ella ikki.
- Um endamálið er, at tey, sum hava minstu pensjón frá arbeiðsmarknaðinum, skulu hava meir, so eru ikki nógvir aðrir mátar at gera hetta uppá, helt Tommy Petersen fyri.
Jóhan Karl Dam var av eini aðrari fatan:
- Tað ljóðar sindur ørkymlandi, tað, sum tey eru í holt við nú. Mest ørkymlandi er, hví tey eru farin í holt við grundupphæddina í hesum fortvivlaða prosjektinum, sum eg haldi tað er, segði Jóhan Karl Dam.
Sí eisini


text:
Pál Joensen svam seg í morgun til tíðina 1:53.42 og eitt 17. pláss í 200 frí á Mare Nostrum stevnuni í Monaco. Tilmeldingartíðin hjá honum var 1:52.06, frá finaluni á suðurafrikansku meistarastevnuni í Durban í vár, meðan føroyska metið hjá honum frá donsku meistarastevnuni í Esbjerg í fjør er 1:50.04.
Hóast at hann sostatt svam eitt sindur spakuligari her enn í suðurafrika í vár og serliga DM í fjør, so tók hann seg nú rættiliga langt fram á hinar á styrkismetingarlistanum, við nú at verða nummar 17 har hann sambært tilmeldingartíðunum lá til at verða nummar 33.
Týski Pauli Biedermann svam best í hesum innleiðandi riðlunum við 1:50.10, har hansara tilmeldingartíð var 1:47.56 og hansara heimsmet frá Rom í fjør er 1:42.00. Belgiski Glenn Surgeloose fekk næstbestu tíð 1:50.87, har hansara tilmeldingartíð er 1:48.92. Og russiski Mikhail Polishchuk fekk triðbestu tíð 1:51.15, har hansara tilmeldingartíð er 1:49.33.
Tunesiski Oussama Mellouli svam seg til eitt 8. pláss 1:51.53, har hansara tilmeldingartíð er 1:46.44. Kinesiski Lin Zhang gjørdist nummar 11 og í øllum førum uttanfyri A-finaluna við 1:52.46, har hann við 1:46.16 hevði bestu tilmeldingartíð av øllum. Og skotski Andrew Hunter reyk eisini útum A-finaluna við 1:51.87, har hann við tilmeldingartíðini 1:46.90 lá til eitt fjórðapláss.
Pál hevur møguliga svomið eftir at koma í B-finaluna, sum vist nokk er á skránni seinnapartin, og sum tá vil umfata teir svimjarar sum fingu 9. til 16. bestu tíð í innleiðandi riðlunum í morgun. Um so er, so er hann akkurát endaður uttanfyri, men kann kanska bjargast av at onkur annar meldar frá A- ella B-finalu.
Sí úrslit her á natresult.com, og tilmeldingartíðir her.


text:
Herdis Justesen og Jutta Linklett í RibarhúsiLeygardagin, 26. mai kl. 14:00, letur framsýning upp í Ribarhúsi við møðgunum, móðir og dóttir, Herdis Justesen og Juttu Linklett.
Hetta verður ein áhugaverd og ørðvísi framsýning, sum vit kanska ikki so ofta síggja her á landi.
Mamman, Herdis, bindur sjál í ymiskum litum, skapi og mynstri. Hetta er bæði til eldri og yngri kvinnur. Dóttirin, Jutta Linklett, teknar vakrar, lyndrandi, samfingnar tusjtekningar við einum snøggum, lívrunnum tusjblýanti. Hon er læknaskrivari, so anatomiin livir eisini undir hennara hond.
Framsýningin er opin dagliga tá Piddasahandil eisini er opin og kann síggjast til og við 7. juni.
Hjartaliga vælkomin.


text:
Vágs kappróðrarfelag varð stovnað í juli 1943. Neystið yviri í Líðini bleiv bygt í 1955
Fyrsti kappróðrarbátur hjá felagnum var áttamannafarið Tofta Regin, sum varð smíðaður longu í 1934.
Tofta Regin er nú á privatum hondum, og lat eigarin bátin høvuðsumvæla í 2004. Hetta árið róðu vágbingar 4 FM róðrar við bátinum, sum tá var 70 ára gamalur.
Felagið er væl fyri við bátum, og sigast kann ,at ein nærum nýggjur bátur er av hvørjari bátastødd.
10-mannafør:
Vágbingur, smíðaður í 1968 av Niclas í Koltri
Vágbingur, smíðaður í 2000, av Kaj Hammer
Vágbingur, fyrrverandi Kjølur úr Kollafjørði, keyptur til Vágs í 2005. Smíðaður í 1997. Hetta var fyrsti báturin sum Sámal Hansen smíðaði.
6-mannafar:
Smyril, smíðaður í 2003 av Sámal Hansen.
5-mannafør:
Royndin Fríða, smíðað í 1998 av Kaj Hammer.
Royndin Fríða, smíðað í 2004 av Sámal Hansen.
Síðan 1973, tá skipaður FM róðurin byrjaði, hevur felagið vunnið 5 FM heitið:
1980 Vágbingur, 10 mannafør menn
1982 Smyril, 6 mannafør kvinnur
1994 Royndin Fríða, 5 mannafør dreigir
2002 Smyril, 6-mannafør menn.
2003 Smyril, 6-mannafør menn.
Í 2012 varð farið undir samstarv um felags 10. mannafar í Suðuroynni, Suðuroyingur, sum eisini vann á jóansøku í Vági í 2012.


text:
16. mai 1962Nr. 20
Kunngerð um oyðing av rottu, sum broytt við kunngerð nr. 61 frá 6. november 1962
Samsvarandi heimild í § 1 í løgtingslóg nr. 40 frá 1. juni 1961 um oyðing av rottu hevur landsstýrið fyrisett hesa
Reglugerð.
§ 1.1) Reglulig rottuoyðing verður sett í verk eina ferð um árið frá 14. til 25. november í øllum kommunum, har rotta er. Tó kann landsstýrið áseta – um tað heldur tað verða neyðugt fyri at fáa arbeiðið gjørt í fyrstani – at oyggjarnar verða lagdar í trý, soleiðis at byrjað verður fyrsta árið við einum triðingi, næsta árið annar triðingur afturat og fyrst triðja árið um allar oyggjarnar.
Teir partar, sum eina ferð eru viðgjørdir, skulu síðani viðgerast á hvørjum ári.
Um oyggjarnar verða sundurlagdar, skal oyggj ikki býtast, men heilar oyggjar vera í hvørjum partinum.
§ 2. Kommunan hevur skyldu til at fáa tilvega tað tilfar, eitur og útleggingarkassar v.m., sum neyðugt er til útleggingina, bæði til høvuðsútleggingina og til eftirfylling, so leingi brúk er fyri tí.
§ 3. Til rottuoyðingina verður einans nýtt eitur, sum landsstýrið góðkennir. Henda góðkenning geldur ikki bert tað slag av eitri, sum nýtt verður, men hvørja einsæra blanding av eitri og ífyllu.
Til annað verður lýst, skal kommuna bert venda sær til landsstýrið um at fáa eitur til rottuoyðing.
§ 4. Hvør kommuna skal áseta ein álítandi mann til at leggja eitur út og hava tað arbeiði undir hond, sum stendst av hesum. Helst má hesin maður verða við arbeiðið ár um ár, so hann kann koma sær til lítar inn í arbeiðið.
Smáar kommunur kunnu vera felags um ein og sama mann í samráð við landsstýrið.
Kommunur skulu áðrenn 1. juni í ár lata landsstýrið vita, hvørjir menn, ið kosnir eru. Búnaðarráðgevarin skal so í samráð við hesar menn leggja arbeiðið til rættis og leggja ætlanina fyri kommununa. Til hetta forarbeiðið hevur kommuna skyldu at vera til hjálpar, deils við at lata innvist til samráðingar og deils við at lata hjálparmanning, um tað er neyðugt.
§ 5. Hvør eigari og leigari skal geva loyvi til, at hús og umráði verða kannað fyri rottur og eitur lagt út.
Líkaleiðis hevur eigari og leigari skyldu til at ganga teimum til handa, sum oyðingina skulu fremja, bæði innanhýsis, í bø, haga og bakka.
§ 6. Eigari og leigari av virki, sum hevur framleiðslu, goymslu ella sølu av føðievni til menniskjur ella dýr, skyldar til at gera tey tiltøk, honum verða áløgd av kommununi, fyri at forða rottu í at koma inn í bygningar ella at halda til á teirra umráði, eins og teir eisini hava skyldu til at beina alt avfall burtur, so at tað elvir ikki rottu.
§ 7. Búnaðarráðgevarin hevur skyldu til at hava eftirlit við, at tey arbeiði, ið áliggja kommunum í samband við rottuoyðing, verða gjørd, og skal geva landsstýrinum frásøgn um tað, sum er at átala.
§ 8. Um kommunan ger ikki sína skyldu eftir hesi lóg, hevur landsstýrið rætt til at seta tey tiltøk í verk fyri hennara kostnað, sum tað finnur hóskandi.
1) Broytt við kunngerð nr. 61 frá 6. november 1962.


text:
Jan Müller
30.10.2017 - 12:50
Oljan > Olja > Oljuprísur
Fríggjadagin fór prísurin á olju upp um tað gylta 60 dollara markið. Eitt skifti var hann 60,53 dollarar fyri tunnuna. Nú mánadag er hann 60,39 dollarar. Hetta er fyrstu ferð síðani juli 2015, at oljuprísurin er farin upp um 60 dollarar.
Ein av orsøkunum til høga oljuprísin er sambært Reuters, at tvey av størstu oljuframleiðandi oljunum í heiminum, Saudi Arabia og Rusland, hava sagt seg vilja halda fram við framleiðsluloftinum frá 2016 alt árið 2018. Í 2016 gjørdi Opec saman við Ruslandi og øðrum ikki Opeclondum av at skerja oljuframleiðsluna við 1,8 mió. tunnum um dagin. Síðani hevur prísurin ligið millum 50 og 55 dollarar men nú í seinastuni hevur hann klintrað longur upp.
Fundur verður aftur í Opec 30. november, og tá verður framhald av framleiðsluloftinum á skránni. Verandi avmarking er til endan av mars í 2018. So nýggja avtalan skal eftir ætlan fevna um restina av 2018. Verður hetta veruleiki verður roknað við einum moderatum undirskoti í oljutilboðnum fram til 2019 sigur íløgubankin Jefferies sambært Reuters. Eisini ein viknaður dollari hevur ávirkan á oljuprísin. Komandi valið av nýggjum stjóra fyri sentralbankan ”Federal Reserve” kann eisini koma at ávirka oljuprísin. Talið á oljupallum í framleiðsluni í USA er eisini minkað og ávirkar tað eisini oljuprístilgongdina. Summir eygleiðarar vilja vera við, at oljuprísurin restina av 2017 fer at liggja enn hægri, møguliga umleið 65 dollarar fyri tunnuna.